|  |
| --- |
|  |
|  |
| ZMLUVA O DIELO A O SERVISE  KOGENERAČNÝH JEDNOTIEK |
| uzatvorená medzi |
| **Nitrianska teplárenská spoločnosť, a.s. (v skratke NTS, a.s.)**  - ako Objednávateľ -  a  [●]  - ako Zhotoviteľ - |
|  |
| [DÁTUM] |
|  |
|  |

**OBSAH**

[1. Predmet zmluvy 3](#_Toc214003169)

[2. Miesto vykonania diela 6](#_Toc214003170)

[3. Východiskové údaje a podklady 8](#_Toc214003171)

[4. Práce naviac 9](#_Toc214003172)

[5. Cena za vykonanie diela a cena za výkon Servisných služieb 9](#_Toc214003173)

[6. Platobné podmienky a fakturácia 11](#_Toc214003174)

[7. Čas vykonania diela 12](#_Toc214003175)

[8. Vykonanie diela, práva a povinnosti strán 14](#_Toc214003176)

[9. Odovzdanie diela 18](#_Toc214003177)

[10. Prechod nebezpečenstva škody a vlastnícke právo k dielu 20](#_Toc214003178)

[11. Dokumentácia diela 21](#_Toc214003179)

[12. Poistenie 21](#_Toc214003180)

[13. Zodpovednosť za vady 22](#_Toc214003181)

[14. Odstúpenie od zmluvy 25](#_Toc214003182)

[15. Zmluvné pokuty 27](#_Toc214003183)

[16. Ukončenie zmluvy 29](#_Toc214003184)

[17. Ochrana informácií 29](#_Toc214003185)

[18. Kontaktné osoby 30](#_Toc214003186)

[19. Doručovanie 30](#_Toc214003187)

[20. Záverečné ustanovenia 31](#_Toc214003188)

Táto **ZMLUVA O DIELO A O SERVISE KOGENERAČNÝH JEDNOTIEK** (ďalej len „**Zmluva**“), je uzatvorená v súlade s ustanovením § 269 ods. 2 v spojení s § 536 a nasl. zákona č. 513/1991 Zb. Obchodného zákonníka medzi zmluvnými stranami:

1. **Nitrianska teplárenská spoločnosť, a.s. (v skratke NTS, a.s.)**, spoločnosť založená a existujúca podľa právneho poriadku Slovenskej republiky, so sídlom Janka Kráľa 122, 949 01 Nitra, Slovenská republika, IČO: 36 550 604, DIČ: 2020154565, IČ DPH: SK2020154565, zapísaná v Obchodnom registri Okresného súdu Nitra, oddiel Sa, vložka č. 10192/N, v mene ktorej konajú Mgr. Peter Poláček, predseda predstavenstva a Ing. Peter Sládečka, člen predstavenstva,

(ďalej len „**Objednávateľ**“)

a

1. **[Obchodné meno]**,spoločnosť založená a existujúca podľa právneho poriadku [●], so sídlom [adresa], [krajina], IČO: [●], DIČ: [●], IČ DPH: [●], zapísaná v Obchodnom registri Okresného súdu [●], oddiel [●], vložka č. [●], v mene ktorej koná pán/pani [●], [doplniť funkciu].

(ďalej len „**Zhotoviteľ**“)

(Objednávateľ a Zhotoviteľ sú ďalej spoločne označovaní ako „**Strany**“ a jednotlivo ako „**Strana**“)

Vzhľadom na to, že:

1. Objednávateľ prevádzkuje systémy centrálneho zásobovania teplom v Nitre pomocou tepelných zdrojov (ďalej len „TZ“);
2. Predmet plnenia bude financovaný z vlastných zdrojov Objednávateľa;
3. Zhotoviteľ je spoločnosť, ktorá sa ako uchádzač zúčastnila verejnej súťaže ,,Dodávka kogeneračných jednotiek CTZ Chrenová vrátane servisných služieb“ vyhlásenej Objednávateľom, ktorej predmetom bola dodávka ... ks *(bude doplnené pred podpísaním zmluvy)* kogeneračných jednotiek a servisných služieb, pričom jeho ponuka bola vo verejnej súťaži najvýhodnejšia;

Strany uzatvárajú túto Zmluvu.

# Predmet zmluvy

* 1. Zhotoviteľ sa zaväzuje v súlade so všeobecnými záväznými právnymi a technickými predpismi, na svoje vlastné náklady a nebezpečenstvo, s náležitou odbornou starostlivosťou, zhotoviť a dodať Objednávateľovi Dielo v rozsahu, spôsobom, v lehotách, kvalite a za podmienok uvedených v Zmluve a jej Prílohách, a po jeho riadnom konečnom Prevzatí vykonávať na Diele Servisné služby v rozsahu, spôsobom, v lehotách, kvalite a za podmienok uvedených v Zmluve a jej Prílohách.
  2. Predmetom plnenia podľa tejto Zmluvy je dodanie Diela a vykonávanie Servisných služieb.
  3. Rozsah Diela rámcovo zahŕňa nasledovné časti:
     1. Realizačná časť Diela:
        1. elektrotechnická časť;
        2. technologická časť.
     2. Dohodnuté skúšky Diela v rozsahu podľa čl. 9. tejto Zmluvy a Prílohy č. 1 Zmluvy a Prílohy č. 9 (ďalej len „**Skúšky**“):
        1. Skúšky mechanických komponentov;
        2. Elektrické skúšky;
        3. Skúšky tepelného výkonu;
        4. Skúšky elektrického výkonu;
        5. Skúšky bezpečnosti a environmentálne skúšky;
        6. Skúšky riadiaceho systému;
        7. Skúšky prevádzkovej spoľahlivosti.
     3. Sprievodné činnosti, t. j. ďalšie činnosti a dodávky potrebné k vykonaniu Diela, ktorými sú najmä:
        1. vypracovanie realizačného harmonogramu vykonania Diela na týždňovej báze (ďalej len „**Realizačný harmonogram**“), vrátane kvantifikácie činností (uvedenie inštalovaných merných jednotiek), vykonávaných v jednotlivých týždňoch;
        2. zabezpečenie dokumentácie potrebnej k uvedeniu Diela do Prevádzky a k ďalšiemu prevádzkovaniu Diela ako sú potvrdenia o vykonaných skúškach, revízne správy, prevádzkové predpisy, návody na obsluhu, a pod., v zmysle požiadaviek platnej legislatívy;
        3. zabezpečenie plnenia povinností bezpečnosti a ochrany zdravia pri práci a ochrany pred požiarmi na Miesto realizácie Diela a pri vykonaní Diela vo všeobecnosti, vrátane zabezpečenia bezpečnostného technika;
        4. dodávka všetkých prvotných náplní technologických hmôt;
        5. zaškolenie kvalifikovaných pracovníkov obsluhy Objednávateľa;
        6. separácia, presun v rámci staveniska, odvoz a likvidácia odpadu, ktorý vznikol pri vykonaní Diela;
        7. súčinnosť v kolaudačnom konaní podľa písomných požiadaviek Objednávateľa.
     4. Predmet a rozsah Diela je ďalej podrobne upravený v tejto Zmluve a v Prílohe č. 1 tejto Zmluvy: Špecifikácia diela.
     5. Pre odstránenie pochybností sa Strany výslovne dohodli, že predmetom Diela nie je:
        1. vyhotovenie projektovej dokumentácie pre Stavebný zámer, Projekt stavby a Vykonávací projekt a získanie kladného rozhodnutia o stavebnom zámere k Dielu a k pripojeniu plánovaných zdrojov do distribučnej sústavy (ďalej len „**VN prípojka**“);
        2. súvisiace práce so stavbou - demontáž jestvujúcej technológie, plynofikácia, odvod spalín;
        3. dokumentácia, realizácia a inžiniering VN prípojky;
        4. kolaudačné konanie.
  4. Zhotoviteľ sa zaväzuje Objednávateľovi poskytovať Servisné služby na Dielo počas trvania doby dohodnutej v tejto Zmluve a v rozsahu podľa tejto Zmluvy a jej príloh, najmä v súlade s jej Prílohou č. 7 Všeobecné podmienky poskytovania Servisných služieb.
     1. Poskytnutie Servisných služieb podľa tejto Zmluvy znamená najmä vykonanie všetkých servisných úkonov Zhotoviteľom podľa podmienok dohodnutých v tejto Zmluve a jej prílohách, a znášanie všetkých nákladov za Servisné služby za účelom zabezpečenia nepretržitej prevádzky Diela počas platnosti Zmluvy aj po jej skončení, a zabezpečenie bezodkladného odstránenia havárie alebo poruchy, aby bola obnovená prevádzka Diela v dohodnutej lehote počas platnosti tejto Zmluvy a po jej skončení.
     2. Zhotoviteľ vyhlasuje a zaručuje sa, že na základe poskytnutých východiskových podkladov a údajov, stanoveného technického riešenia Diela ako je určené v tejto Zmluve a v Prílohách k tejto Zmluve, navrhol riešenie kompletného a primeraného zabezpečenia Servisných služieb Diela tak, aby bola počas dohodnutého obdobia zabezpečená stabilná, bezporuchová a bezpečná prevádzka Diela a boli splnené požadované vlastnosti Diela v súlade s touto Zmluvou a východiskovými podkladmi a údajmi, a zároveň aby boli splnené všetky povinnosti a požiadavky na Dielo vyplývajúce zo všeobecne záväzných právnych predpisov a technických predpisov a z pokynov výrobcu výrobkov a komponentov. V rámci poskytovania Servisných služieb Zhotoviteľ zabezpečí všetky úkony preventívnej údržby a tie úkony opravného servisu, ktoré nespadajú pod záruku za akosť. Zhotoviteľ sa zaväzuje vykonávať Servisné služby takým spôsobom a v takom rozsahu, aby ku dňu skončenia obdobia poskytovania Servisných služieb Zhotoviteľom bolo Dielo prevádzkyschopné, funkčné, v stave zodpovedajúcom bežnému opotrebeniu, a aby mal Objednávateľ k dispozícii celú dokumentáciu, všetky podklady a informácie potrebné na ďalšiu prevádzku Diela a na preukázanie plnenia povinností podľa všeobecne záväzných právnych a technických predpisov vzťahujúcich sa na Dielo.
     3. Zhotoviteľ je povinný v rámci Servisných služieb poskytnúť aj všetok materiál, personál, iné pomôcky potrebné na vykonanie Servisných služieb (najmä: všetky náhradné diely, náplne, pomôcky a pod.), ako aj meracích prístrojov a nástrojov, poskytovanie 24-hodinového telefonického poradenstva v prípade porúch a havárií, ako aj mzdové náklady na pracovný čas personálu Zhotoviteľa a čas strávený na ceste, cestovné náklady, náklady na tlmočenie, odlučné a náklady na ubytovanie a likvidáciu odpadov, online monitoring činnosti Diela. Zhotoviteľ nie je oprávnený fakturovať alebo nárokovať si žiadne iné platby za vykonanie Servisných služieb počas platnosti Zmluvy ako dohodnuté platby podľa čl. 5 tejto Zmluvy, pokiaľ sa Strany písomne nedohodli inak.
  5. Objednávateľ sa zaväzuje za podmienok uvedených v Zmluve prevziať plnenia Zhotoviteľa, zaplatiť dohodnutú odplatu a poskytnúť Zhotoviteľovi všetku súčinnosť nevyhnutne potrebnú na plnenie povinností Zhotoviteľa podľa Zmluvy.

# Miesto vykonania diela

* 1. Miestom vykonania Diela je Centrálny tepelný zdroj Chrenová (ďalej len „CTZ“), konkrétne vyhradený priestor v rámci CTZ, na ktorom bude Zhotoviteľ vykonávať Dielo, ako aj najbližšie okolie sídla spoločnosti Objednávateľa kde Zhotoviteľ vykoná Dielo alebo jeho časť, t. j. všetky pozemky, na ktorých bude zhotovené Dielo (ďalej len „**Montážny priestor**“), umiestnené na nasledovnej adrese:

#### CTZ Chrenová, Nábrežie mládeže 89, 949 01 Nitra

* 1. Polohové určenie Montážneho priestoru vyplýva aj z Prílohy č. 2 tejto Zmluvy: Navrhovaný pôdorys miesta inštalácie kogeneračných jednotiek a projektová dokumentácia v stupni SZV a Zhotoviteľ vyhlasuje, že je mu bez pochýb známe presné určenie miesta Montážneho priestoru. Určenie Montážneho priestoru v tomto bode neznamená, že by Zhotoviteľ nemohol vykonávať niektoré činnosti súvisiace s vykonávaním a vykonaním Diela na iných miestach (napr. priestory Zhotoviteľa, Subdodávateľov a pod.). Rozsah Montážneho priestoru môže byť v priebehu zhotovovania Diela Objednávateľom priebežne upravený, pričom o týchto zmenách bude Objednávateľ Zhotoviteľa informovať bez zbytočného odkladu.
  2. Výroba technologických komponentov prebehne v priestoroch Zhotoviteľa resp. Subdodávateľa Zhotoviteľa (výrobcu).
  3. Objednávateľ vyzve Zhotoviteľa na prevzatie Montážneho priestoru minimálne 15 dní vopred. Zhotoviteľ nie je oprávnený odmietnuť termín prevzatia Montážneho priestoru. V prípade, ak sa prevzatia nezúčastní, tak sa má za to, že Montážny priestor riadne prevzal. Zhotoviteľ je povinný na výzvu Objednávateľa a v termíne stanovenom Objednávateľom prevziať Montážny priestor na základe písomného protokolu podpísaného oboma stranami, v opačnom prípade sa Zhotoviteľ zaväzuje uhradiť Objednávateľovi zmluvnú pokutu dohodnutú v tejto Zmluve.
  4. Montážny priestor bude odovzdaný Zhotoviteľovi formou osobitného protokolu, v ktorom Strany skonštatujú jeho riadne odovzdanie Zhotoviteľovi.
  5. Prístup do Montážneho priestoru je Objednávateľovi ako aj Zhotoviteľovi umožnený kedykoľvek počas platnosti tejto Zmluvy. Objednávateľ má právo kedykoľvek vstúpiť do Montážneho priestoru, pokiaľ o tom upovedomil Zhotoviteľa aspoň telefonicky, resp. e-mailom a Zhotoviteľ je oprávnený byť prítomný pri každej návšteve Objednávateľa v Montážnom priestore.
  6. Zhotoviteľ je zodpovedný za ochranu existujúcich inžinierskych sietí, ktoré by mohli byť dotknuté realizáciou plnenia povinností Zhotoviteľa podľa tejto Zmluvy. Zhotoviteľ je povinný preveriť v dostatočnom predstihu ich presnú polohu a pri realizácii prác zaistiť všetky nevyhnutné opatrenia k ich ochrane a zabezpečeniu ich funkčnosti v Montážnom priestore.
  7. Zhotoviteľ je povinný chrániť svoje práce pred poškodením od vplyvu nepriaznivého počasia a využije všetky dostupné a schválené prostriedky k tomu, aby zabránil možnému omeškaniu prác v dôsledku nepriaznivého počasia. Akékoľvek škody spôsobené na prácach Zhotoviteľa nepriaznivým počasím budú napravené na náklady Zhotoviteľa.
  8. Objednávateľ poskytuje Zhotoviteľovi pripojenie na zdroj stavebnej vody a elektrickej energie. Objednávateľ v čase prebratia Montážneho priestoru Zhotoviteľom určí body napojenia na existujúce rozvody vody a elektrickej energie. Pre účely realizácie Diela, si Zhotoviteľ zabezpečí pripojenie na zdroj stavebnej vody v Montážnom priestore. Rozvod stavebnej vody a pripojenie na kanalizáciu musia byť inštalované, udržované a prevádzkované podľa príslušných všeobecne záväzných právnych predpisov. Zhotoviteľ sa zaväzuje zabezpečiť Montážny priestor proti vstupu cudzích osôb po celú dobu realizácie Diela.
  9. Zhotoviteľ je povinný odo dňa začatia prác na Diele až do odstránenia vád a nedorobkov Diela a konečného odovzdania Diela viesť montážny denník.
  10. Zhotoviteľ umožní Objednávateľovi kedykoľvek nahliadnuť do  montážneho denníka a robiť v nich povolené zápisy. Montážny denník sa vedie pre celé Dielo alebo pre jednotlivé časti a zaznamenáva všetky dôležité okolnosti týkajúce sa prípravy, vykonávania, ukončenia Diela, skúšok a odovzdania Diela. Zhotoviteľ je tiež povinný do montážneho denníka zaznamenať akékoľvek zmeny v rozsahu prác a vykonané Práce naviac. Záznamy v podľa predchádzajúcej vety nepredstavujú súhlas, potvrdenie, schválenie, rozhodnutie, oznámenie alebo žiadosť podľa Zmluvy, a teda nezakladajú právo Zhotoviteľa na úhradu faktúr a nepredstavujú dohodu o zmene Zmluvy alebo akýchkoľvek dohôd vyplývajúcich zo Zmluvy. Montážny denník Zhotoviteľ vedie povinne v súlade so všeobecne záväznými právnymi predpismi, a to aj pre potreby kolaudácie Diela. Súčasťou Montážneho denníka je tiež zoznam osôb prítomných na/v Montážnom priestore v jednotlivých dňoch realizácie diela. Zhotoviteľ vyzve formou zápisu v Montážnom denníku najmenej 3 dní dni vopred Objednávateľa ku kontrole všetkých prác, ktoré majú byť zakryté alebo sa stanú neprístupnými. V prípade zistenia akýchkoľvek nedostatkov vo vykonávaní Diela alebo plnení iných povinností Zhotoviteľa podľa tejto Zmluvy má Objednávateľ právo vyzvať Zhotoviteľa na nápravu a Zhotoviteľ sa zaväzuje prijať bez zbytočného odkladu opatrenia na odstránenie týchto nedostatkov a informovať o tom Objednávateľa.
  11. Zhotoviteľ sa zaväzuje pravidelne na vlastné náklady odstraňovať všetok ním vytvorený odpad, sutinu, obalový materiál a nepotrebné zvyšky materiálov a komponentov z Montážneho priestoru, a to v súlade so všeobecne záväznými právnymi predpismi.
  12. Nevyhnutné prevádzkové, sociálne a výrobné zariadenie Montážneho priestoru si zaobstará Zhotoviteľ na vlastné náklady. Stroje, zariadenie a materiál, ktoré boli súčasťou zariadenia Montážneho priestoru sú majetkom Zhotoviteľa a ten ich odstráni pri jeho vyprataní, ak nie sú súčasťou Diela.
  13. Zhotoviteľ je zodpovedný za riadnu ochranu svojich prác po celú dobu ich realizácie a ďalej za ochranu všetkých výrobkov, náradia a materiálu, ktoré dopravil do Montážneho priestoru, pričom túto ochranu zaisťuje na svoje vlastné náklady. Zhotoviteľ je zodpovedný taktiež za všetok materiál a zariadenia, ktoré prevzal od Objednávateľa v súvislosti so zhotovovaním Diela.
  14. Zhotoviteľ je povinný každý deň po skončení smeny zaistiť, aby Montážny priestor bol ponechaný v stave neohrozujúcom bezpečnosť. Zhotoviteľ nesie všetky riziká z titulu poškodenia alebo straty svojho zariadenia, mechanizmov, nástrojov, vybavenia a materiálov a je povinný udržovať príslušné poistenie.
  15. Zhotoviteľ sa zaväzuje vrátiť Montážny priestor Objednávateľovi najneskôr 10 dní po konečnom odovzdaní Diela, ktoré bolo potvrdené obojstranne podpísaným preberacím protokolom, pokiaľ sa Strany nedohodli inak. Pred vrátením Montážneho priestoru je Zhotoviteľ povinný Montážny priestor na svoje vlastné náklady uviesť do riadneho stavu, úplne vypratať, vyčistiť, odstrániť zvyšný materiál, odpady a pod. O vrátení Montážneho priestoru Strany vyhotovia a podpíšu písomný protokol. V prípade, ak Zhotoviteľ poruší túto povinnosť, Objednávateľ nie je povinný podpísať písomný protokol, a to až do momentu úplného vyčistenia Montážneho priestoru. Zhotoviteľ je povinný preukázateľne oznámiť skončenie prác Objednávateľovi. V prípade, že Zhotoviteľ nevyprace Montážny priestor riadne a včas, zaplatí Objednávateľovi zmluvnú pokutu vo výške 300 EUR za každý kalendárny deň omeškania s vyprataním Montážneho priestoru až do riadneho vyčistenia Montážneho priestoru, nárok Objednávateľa na náhradu škody tým nie je dotknutý. Ak je Zhotoviteľ v omeškaní s vyprataním a vrátením Montážneho priestoru, môže Objednávateľ vypratať Montážny priestor na náklady Zhotoviteľa, vyprataním Montážneho priestoru sa Montážny priestor považuje za odovzdaný Objednávateľovi.

# Východiskové údaje a podklady

* 1. Podkladom pre uzavretie tejto Zmluvy je ponuka, ktorú predložil Zhotoviteľ v rámci verejnej súťaže (ďalej len „**Návrh**“), pričom táto Zmluva bola súčasťou predloženého Návrhu.
  2. V čase uzavretia tejto Zmluvy bol Zhotoviteľ oboznámený s východiskovými podkladmi a údajmi potrebnými k príprave Návrhu a k realizácii Diela v rozsahu uvedenom v podmienkach verejnej súťaže. Súčasťou týchto východiskových podkladov a údajov je najmä Špecifikácia Diela podľa Prílohy č. 1 tejto Zmluvy a rovnako Navrhovaný pôdorys miesta inštalácie kogeneračných jednotiek a projektová dokumentácia v stupni SZV, ktoré tvoria Prílohu č. 2 tejto Zmluvy.
  3. Zhotoviteľ prehlasuje, že mu bolo umožnené vykonať obhliadku miesta vykonania Diela za účelom posúdenia a doplnenia východiskových podkladov a údajov.

# Práce naviac

* 1. Za správnosť a úplnosť technického riešenia Diela uvedeného v Návrhu tak, aby zodpovedal požadovanému výsledku t. j. vykonaniu Diela v súlade s touto Zmluvou, zodpovedá Zhotoviteľ. Pokiaľ sa zistí nevyhnutnosť dodávky dodatočných materiálov, prác, alebo služieb, ktoré sú potrebné pre dosiahnutie kompletnosti, prevádzkyschopnosti, požadovaných parametrov Diela a zaistenie plynulej, spoľahlivej a bezpečnej prevádzky Diela (ďalej len „**Práce naviac**“), Zhotoviteľ sa zaväzuje vykonať tieto Práce naviac, aj keď nie sú výslovne uvedené v tejto Zmluve a to na vlastné náklady. Za Práce naviac neprináleží Zhotoviteľovi žiadna odmena.
  2. Za Práce naviac sa nepovažujú žiadne dodatočné požiadavky Zhotoviteľa na vykonanie prác, ktoré vyplynuli z nedostatočného preštudovania podkladov, ktoré boli Zhotoviteľovi poskytnuté pred podpisom Zmluvy, z nepresností a chýb na strane Zhotoviteľa pri spracovávaní Ponuky, ako aj z formálnych chýb. Všetky takto vzniknuté náklady znáša v plnom rozsahu Zhotoviteľ.
  3. Zhotoviteľ sa zaväzuje oznámiť Objednávateľovi bez zbytočného odkladu potrebu Prác naviac, popísať dôvody a rozsah Prác naviac, predpokladaný termín ich vykonania. Akékoľvek Práce naviac na Diele, je možné vykonať iba v prípade, ak Objednávateľ s takýmito zmenami súhlasí vo forme písomného dodatku k Zmluve. V opačnom prípade, nie je Zhotoviteľ oprávnený realizovať akékoľvek zmeny.
  4. V prípade nesúhlasu Objednávateľa s obsahom Oznámenia o Prácach naviac sa Strany zaväzujú rokovať o Prácach naviac. Potreba vykonania Prác naviac nie je sama o sebe dôvodom na to, aby Zhotoviteľ jednostranne prerušil plnenie Zmluvy počas doby, kým sa dosiahne vzájomná dohoda o rozsahu. Rozsah a cena Prác na viac bude riešená postupom v zmysle Zákona o verejnom obstarávaní a tejto Zmluvy.

# Cena za vykonanie diela a cena za výkon Servisných služieb

* 1. Cena Diela a Cena za výkon Servisných služieb sú dohodnuté v mene euro na základe navrhovanej zmluvnej ceny uvedenej v Ponuke a v súlade so zákonom č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon o cenách a sú v nej zahrnuté všetky náklady, činnosti, práce, výkony alebo služby nevyhnutné za účelom riadneho plnenia Zmluvy, t.j. v Cene Diela sú zahrnuté všetky náklady Zhotoviteľa vynaložené na vykonanie Diela a v Cene za výkon Servisných služieb sú zahrnuté všetky náklady Zhotoviteľa vynaložené na poskytovanie Servisných služieb.
  2. Strany sa dohodli, že Cena Diela je stanovená ako pevná cena vo výške doplní uchádzač EUR bez DPH (slovom: doplní uchádzač euro) suma DPH v sadzbe 23% doplní uchádzač EUR doplní uchádzač EUR s DPH (slovom: doplní uchádzač euro), ktorá je výsledkom verejného obstarávania v zmysle Zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zmluvná cena bola stanovená dohodou Strán ako pevná, nemenná cena pre rozsah Predmetu plnenia podľa tejto Zmluvy. Zhotoviteľ uzatvorením Zmluvy ubezpečuje Objednávateľa, že dohodnutá pevná Zmluvná cena je s ohľadom na všetky okolnosti a rozsah Predmetu plnenia primeraná. Práce a náklady nezahrnuté do Ceny Diela je Objednávateľ povinný zaplatiť iba za predpokladu, ak ich Objednávateľ výslovne písomne schválil alebo práce dodatočne výslovne písomne objednal.
  3. Cenu Diela tvoria čiastkové ceny Diela uvedené ako jednotlivé položky Ceny Diela a Cenu Servisných služieb tvoria čiastkové ceny Servisných služieb uvedené ako jednotlivé položky Ceny Servisných služieb uvedené v Prílohe č. 3 tejto Zmluvy.
  4. Strany sa dohodli, že Ceny jednotlivých Servisných služieb sú nasledovné:

Cena Servisných služieb bez generálnej opravy Diela alebo jeho časti a bez dane z pridanej hodnoty je doplní uchádzač EUR bez DPH (slovom: doplní uchádzač euro) suma DPH v sadzbe 23% doplní uchádzač EUR doplní uchádzač EUR s DPH (slovom: doplní uchádzač euro) za vykonanie Servisných služieb na Diele alebo jeho časti, ktorá je výsledkom verejného obstarávania v zmysle Zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zmluvná cena bola stanovená dohodou Strán ako pevná, nemenná cena pre rozsah Predmetu plnenia podľa tejto Zmluvy. Zhotoviteľ uzatvorením Zmluvy ubezpečuje Objednávateľa, že dohodnutá pevná Zmluvná cena je s ohľadom na všetky okolnosti a rozsah Predmetu plnenia primeraná. Práce a náklady nezahrnuté do Ceny Diela je Objednávateľ povinný zaplatiť iba za predpokladu, ak ich Objednávateľ výslovne písomne schválil alebo práce dodatočne výslovne písomne objednal.

* 1. Zhotoviteľ týmto výslovne potvrdzuje, že sa úplne oboznámil s rozsahom a charakterom Predmetu plnenia a riadne zhodnotil a ocenil všetky práce trvalého alebo dočasného charakteru, ktoré sú potrebné na riadne splnenie jeho záväzkov vyplývajúcich zo Zmluvy a dohodnutá cena pokrýva všetky náklady spojené s dokončením Diela a s vykonávaním Servisných služieb.
  2. Zmena Ceny Diela a Ceny za vykonanie Servisných služieb je možná výlučne v prípadoch uvedených v Zmluve a musí byť dohodnutá písomným dodatkom k Zmluve.
  3. Ceny sú v Zmluve uvedené s prihliadnutím na daň z pridanej hodnoty v sadzbe 23%. Ak v dôsledku zmeny všeobecne záväzných právnych predpisov dôjde k zmene tejto sadzby, príslušná zmena sa premietne aj do týchto Cien dohodnutých v Zmluve. Písomný dodatok k Zmluve sa v tomto prípade nevyžaduje.
  4. Zhotoviteľ pred podpisom tejto Zmluvy:

1. zložil na účet Objednávateľa finančnú čiastku vo výške 10 % z celkovej výšky Ceny diela, t. j. doplní uchádzač EUR bez DPH (slovom: doplní uchádzač euro) suma DPH v sadzbe 23% doplní uchádzač EUR doplní uchádzač EUR s DPH (slovom: doplní uchádzač euro); alebo
2. Objednávateľovi predložil/zabezpečil predloženie originálu bankovej záruky vo výške 10 % z celkovej výšky Ceny diela, t. j. doplní uchádzač EUR bez DPH (slovom: doplní uchádzač euro) suma DPH v sadzbe 23% doplní uchádzač EUR doplní uchádzač EUR s DPH (slovom: doplní uchádzač euro), a to až do úplného skončenia poskytovania Servisných služieb podľa tejto Zmluvy. Finančná čiastka alebo banková záruka (ďalej len „**Záruka**“) bude slúžiť ako zábezpeka na zabezpečenie riadneho a včasného splnenia akýchkoľvek záväzkov Zhotoviteľa podľa Zmluvy, ako aj na prípadnú náhradu škôd, jednotlivých zmluvných pokút a sankcií, na odstránenie akýchkoľvek Vád Diela počas plynutia Záručnej doby, ako aj iných oprávnených nárokov Objednávateľa v prípade porušenia zmluvných povinností Zhotoviteľa. Objednávateľ je povinný do pätnástich (15) pracovných dní od doručenia písomnej výzvy osoby poskytujúcej Záruku, ktorá môže byť Objednávateľovi doručená najskôr po uplynutí záručnej doby vrátiť Zhotoviteľovi Záruku prípadne zníženú o výšku uplatnených zmluvných pokút alebo iných nárokov Objednávateľa podľa tejto Zmluvy alebo uvoľniť bankovú záruku prípadne zníženú o výšku uplatnených zmluvných pokút alebo iných nárokov Objednávateľa podľa tejto Zmluvy. Doklad o zložení Záruky tvorí Prílohu č. 8 tejto Zmluvy. Prípadné predčasné vyplatenie záruky Objednávateľom nemá akýkoľvek vplyv na záručné povinnosti a zodpovednosť Zhotoviteľa za Vady Diela. (vyznačený text bude upravený pred podpisom Zmluvy s úspešným uchádzačom podľa skutočnosti).
   1. V prípade, ak by nároky Objednávateľa voči Zhotoviteľovi prevýšili sumu Záruky podľa čl. 5. ods. 5.8. tejto Zmluvy, použitie záruky Objednávateľom bude považované iba za čiastočné uspokojenie jeho nárokov. Zhotoviteľ je však naďalej povinný uhradiť Objednávateľovi sumu, ktorá nebola uspokojená z poskytnutej Záruky, a to bez výhrad do 30 dní odo dňa doručenia písomnej výzvy Objednávateľa na jej zaplatenie. Zhotoviteľ je povinný, po oprávnenom použití Záruky podľa tejto Zmluvy, doplniť záruku tak, aby jej hodnota bola vo výške minimálne podľa čl. 5. ods. 5.8. tejto Zmluvy. V prípade porušenia povinnosti Zhotoviteľa podľa predchádzajúcej vety, má Objednávateľ právo pozastaviť všetky platby v prospech Zhotoviteľa podľa tejto Zmluvy a to až do splnenia tejto povinnosti, pričom Zhotoviteľ v takom prípade nemá právo pozastaviť akékoľvek plnenie podľa tejto Zmluvy a Objednávateľ nie je v omeškaní. Objednávateľ má právo kedykoľvek použiť Záruku na uspokojenie akýchkoľvek svojich nárokov voči Zhotoviteľovi vzniknutých podľa na základe alebo v súvislosti so Zmluvou, aj keď to v Zmluve nie je výslovne upravené.

# Platobné podmienky a fakturácia

* 1. Objednávateľ je povinný zaplatiť Zhotoviteľovi čiastkové platby ceny za Dielo alebo jeho časť v súlade s Prílohou č. 3 tejto Zmluvy, ktorá tvorí harmonogram platieb na základe daňového dokladu (faktúry), ktorý vyhotoví Zhotoviteľ za práce uskutočnené na Diele za dané obdobie, výlučne za podmienok, že Zhotoviteľ čiastkové plnenie Diela riadne a včas dokončil a odovzdal Objednávateľovi podľa podmienok tejto Zmluvy a Objednávateľ čiastkové prevzatie Diela potvrdil podpisom preberacieho protokolu o splnení predmetnej časti Diela v riadnom čase a kvalite.
  2. Objednávateľ je povinný zaplatiť Zhotoviteľovi platby ceny za Servisné služby vypočítané ako súčin ceny Jednotkovej ceny v EUR/mth bez DPH a počtu odpracovaných prevádzkových hodín (tiež aj ako motohodiny, v skratke „mth“) podľa Prílohy č. 3 tejto Zmluvy na základe daňového dokladu (faktúry). Podkladom pre určenie počtu odpracovaných prevádzkových hodín je stav prevádzkových hodín v riadiacom systéme Diela (kogeneračnej jednotky). Objednávateľ je povinný urobiť odpočet prevádzkových hodín Diela (kogeneračnej jednotky) najneskôr v prvý pracovný deň po skončení mesiaca, na ktorý sa príslušná faktúra vzťahuje, a písomne ho oznámiť Zhotoviteľovi.
  3. Daňový doklad (faktúra) Zhotoviteľa musí obsahovať všetky náležitosti podľa všeobecne záväzných právnych predpisov, inak je Objednávateľ oprávnený vrátiť faktúru bez jej úhrady, a to aj v prípade, ak bola faktúra vystavená v rozpore s touto Zmluvou alebo v rozpore s rozsahom vykonaných prác a neobsahuje všetky podklady podľa tejto Zmluvy. Každá Zhotoviteľom vystavená faktúra podlieha predchádzajúcemu schváleniu zo strany Objednávateľa, resp. ním poverenej osoby. Splatnosť faktúr je 60 (šesťdesiat) kalendárnych dní odo dňa ich doručenia adresátovi pre prípad odmeny za realizáciu Diela. Splatnosť faktúr je 30 (tridsať) kalendárnych dní odo dňa ich doručenia adresátovi pre prípad odmeny za realizáciu Servisných služieb. Doba splatnosti akejkoľvek faktúry začína plynúť až doručením oprávnenej a formálne úplnej faktúry, ktorá spĺňa všetky náležitosti v zmysle všeobecne záväzných právnych predpisov a podmienok tejto Zmluvy.

# Čas vykonania diela

* 1. Zhotoviteľ sa zaväzuje zhotoviť, ukončiť a odovzdať celé Dielo, ktoré je predmetom tejto Zmluvy, riadne a bez vád, za podmienok a spôsobom dohodnutým v tejto Zmluve, a to v rámci nasledovných etáp realizácie:

Etapa I – Dodanie: Zhotoviteľ zabezpečí dodanie všetkých kogeneračných jednotiek a zariadení (ďalej len „KGJ“) tvoriacich súčasť Diela v lehote do 330 kalendárnych dní odo dňa nadobudnutia účinnosti tejto Zmluvy o čom bude Objednávateľom podpísaný Protokol o dodaní KGJ.

Etapa II – Spustenie: Po dodaní KGJ Zhotoviteľ vykoná ich inštaláciu, uvedenie do prevádzky a odovzdanie funkčného Diela Objednávateľovi v lehote do 45 kalendárnych dní odo dňa doručenia písomnej výzvy Objednávateľa, ktorú Objednávateľ zašle po tom, ako bude Dielo resp. jeho časti pripravené na inštaláciu.

(ďalej len „**Čas vykonania Diela**“)

* 1. Strany sa dohodli na nasledovnom harmonograme vykonania vybraných častí Diela a súvisiacich úkonov, ktorý sa musí zhodovať s Realizačným harmonogramom a od ktorých nie je možné sa odchýliť, bez predchádzajúcej písomnej dohody Strán:

|  |  |  |  |
| --- | --- | --- | --- |
|  | Dodávka KGJ1 do CTZ Chrenová |  | podľa Realizačného harmonogramu |
|  | Dodávka KGJ2 do CTZ Chrenová |  | podľa Realizačného harmonogramu |
|  | Dodávka KGJ3 do CTZ Chrenová |  | podľa Realizačného harmonogramu |
|  | Dodávka KGJ4 do CTZ Chrenová |  | podľa Realizačného harmonogramu |
|  | Montážne práce: |  | podľa Realizačného harmonogramu |
|  | Skúšky mechanických komponentov: |  | podľa Realizačného harmonogramu |
|  | Elektrické skúšky: |  | podľa Realizačného harmonogramu |
|  | Skúšky tepelného výkonu: |  | podľa Realizačného harmonogramu |
|  | Skúšky bezpečnosti a environmentálne skúšky: |  | podľa Realizačného harmonogramu |
|  | Skúšky riadiaceho systému: |  | podľa Realizačného harmonogramu |
|  | Skúšky prevádzkovej spoľahlivosti: |  | podľa Realizačného harmonogramu |
|  | Predbežné odovzdanie Diela (PAC):: |  | podľa Realizačného harmonogramu |
|  | Skúšobná prevádzka: |  | podľa Realizačného harmonogramu |
|  | Konečné odovzdanie Diela (FAC): |  | podľa Realizačného harmonogramu |

* 1. Zhotoviteľ sa zaväzuje dodržiavať záväzné termíny zhotovenia Diela podľa Realizačného harmonogramu.
  2. Čiastkové plnenie vykonané podľa tejto Zmluvy je vykonané riadne a včas, ak došlo k ukončeniu akýchkoľvek prác na tomto čiastkovom plnení, vrátane vykonania predpísaných skúšok, atestov a meraní, ak také vyplývajú z tejto Zmluvy alebo všeobecne záväzných právnych predpisov pri čiastkovom plnení, ako aj k odstráneniu prípadných vád časti Diela alebo Diela v rámci záväzného termínu, ktorý sa k čiastkovému plneniu viaže, a Objednávateľom také čiastkové plnenie prevzal formou obojstranného podpísania protokolu o prevzatí. Objednávateľ má právo kedykoľvek skontrolovať plnenie Realizačného harmonogramu Zhotoviteľom.
  3. V prípade, ak Zhotoviteľ zistí skutočnosti, ktoré bránia dodržaniu Realizačného harmonogramu, alebo nasvedčujú tomu, že záväzné termíny podľa Realizačného harmonogramu vzhľadom na doterajší priebeh vykonávania Diela nebudú dodržané, zaväzuje sa oznámiť tieto skutočnosti Objednávateľovi bez zbytočného odkladu, najneskôr však do 7 dní od zistenia tejto skutočnosti. Zhotoviteľ sa zaväzuje prijať bez zbytočného odkladu opatrenia potrebné na urýchlenie vykonania Diela a dodržanie Realizačného harmonogramu. Bez predchádzajúceho súhlasu Objednávateľa je Realizačný harmonogram podľa tejto Zmluvy a jej príloh pre Zhotoviteľa záväzný a za jeho nedodržanie je Zhotoviteľ povinný zaplatiť Objednávateľovi zmluvnú pokutu vo výške 300 EUR za každý deň omeškania s plnením Realizačného harmonogramu. Zhotoviteľ nebude v omeškaní po dobu keď splnenie určitej povinnosti závisí od splnenia povinnosti zo strany tretej osoby a táto tretia osoba je v omeškaní s plnením svojej povinnosti.
  4. V prípade, ak sa zistí nevyhnutnosť zmeny Harmonogramu prác, oznámi Zhotoviteľ túto skutočnosť Objednávateľovi spolu s návrhom úpravy Harmonogramu prác. Ustanovením tohto článku nie je dotknutá zodpovednosť Zhotoviteľa za omeškanie Diela spôsobené nesprávnym vykonávaním Diela zo strany Zhotoviteľa. Harmonogram môže byť zmenený iba s predchádzajúcim písomným súhlasom Objednávateľa.
  5. Realizačný harmonogram sa Zhotoviteľ zaväzuje predložiť Objednávateľovi na schválenie najneskôr do 14 dní odo dňa nadobudnutia účinnosti tejto Zmluvy.
  6. Pre komunikáciu Realizačného harmonogramu vrátane predkladania a schvaľovania jeho návrhov a zmien postačuje forma elektronickej komunikácie (mailom) a takto Realizačný harmonogram je záväzný.

# Vykonanie diela, práva a povinnosti strán

* 1. Zhotoviteľ sa zaväzuje zhotoviť Dielo a poskytovať Servisné služby v rozsahu, kvalite a lehotách stanovených v Zmluve a jej Prílohách, v súlade s príslušnými všeobecne záväznými právnymi predpismi, vrátane technických noriem a odovzdá ho dokončené vo všetkých detailoch Objednávateľovi najneskôr v deň, ktorý sa zhoduje s Dátumom predbežného prevzatia Diela, resp. s Dátumom konečného prevzatia Diela (po odstránení Vád) spolu s podkladmi potrebnými pre vypracovanie dokumentácie skutočného vyhotovenia Diela.
  2. Zhotoviteľom zhotovené dielo bude v súlade najmä:

1. s všeobecne záväznými právnymi predpismi;
2. so Zmluvou a jej prílohami;
3. so Súťažnými podkladmi a Návrhom;
4. s pokynmi výrobcu kogeneračných jednotiek alebo ich časti;
5. s poistnými podmienkami vyplývajúcimi z Poistenia Zhotoviteľa, alebo poistenia Objednávateľa;
6. so záujmami a pokynmi Objednávateľa;
7. s požiadavkami na najvyššiu akosť stanovenými príslušnými záväznými i príslušnými STN či EN, pričom za najvyššiu akosť Strany považujú Dielo zhotovené bez akýchkoľvek chýb, vád, nedostatkov, ktoré je plne použiteľné na účel plánovaný Objednávateľom a zároveň je aj právne spôsobilé na užívanie v zmysle právnych predpisov;
8. s ďalšími požiadavkami na akosť stanovenými právnym poriadkom Slovenskej republiky;
9. so všetkými opatreniami na ochranu životného prostredia, emisnými limitmi, limitmi hluku, ochrany bezpečnosti a zdravia pri práci a požiarnej ochrany vzťahujúcej sa k zhotovovanému Dielu.
   1. Zhotoviteľ vyhlasuje, že je oprávnený uzatvoriť Zmluvu tohto znenia a vykonať Dielo a Servisné služby, a že Zhotoviteľ, rovnako ako jeho pracovníci majú všetky oprávnenia požadované všeobecne záväznými právnymi predpismi a zaväzuje sa informovať Objednávateľa v prípade, ak z akéhokoľvek dôvodu takéto oprávnenie zanikne. Zhotoviteľ ďalej vyhlasuje, že Zhotoviteľ a jeho pracovníci spĺňajú všetky podmienky vyplývajúce zo všeobecne záväzných právnych predpisov upravujúcej pracovnoprávne vzťahy, vysielanie zamestnancov na výkon prác pri poskytovaní služieb a legálne zamestnávanie, najmä povinnosti podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov, v znení neskorších predpisov. Zhotoviteľ sa v súlade so všeobecne záväznými právnymi predpismi zaväzuje bezodkladne a v nevyhnutnom rozsahu poskytnúť Objednávateľovi na požiadanie doklady a osobné údaje pracovníkov na účely kontroly, či Zhotoviteľ neporušuje zákaz nelegálneho zamestnávania. Zhotoviteľ vyhlasuje a je povinný zabezpečiť, aby všetky povinnosti podľa tohto odseku spĺňali aj všetci jeho Subdodávatelia a ich pracovníci.
   2. Zhotoviteľ sa zaväzuje, že všetky materiály, časti, komponenty a zariadenia, ktoré ním alebo jeho Subdodávateľmi budú použité alebo zabudované do Diela, budú nové, vhodnej kvality, bez akýchkoľvek Vád a chýb, takého typu a na taký účel, na ktorý majú byť používané podľa Zmluvy.
   3. Akékoľvek materiály, časti, komponenty a zariadenia, ktoré sú iného druhu, ako je stanovené v Zmluve, avšak kvalitatívne adekvátne požiadavkám Zmluvy a jej Príloh, môžu byť Zhotoviteľom použité na zhotovenie Diela iba v prípade predchádzajúceho písomného súhlasu zo strany Objednávateľa. Zodpovednosť Zhotoviteľa za prípadné Vady a nedostatky takto zhotoveného Diela však takýmto súhlasom nie je dotknutá.
   4. Akékoľvek zmeny Diela, dohodnutých termínov, ako i prípadné práce naviac na Diele, je možné vykonať iba v prípade, ak Objednávateľ s takýmito zmenami súhlasí vo forme písomného dodatku k Zmluve, inak nie je Zhotoviteľ oprávnený realizovať akékoľvek zmeny a zároveň nemá právo požadovať od Objednávateľa zaplatenie akýchkoľvek nákladov spojených s realizáciou takýchto zmien. Akýkoľvek úkon alebo činnosť, ktorá by mohla mať za následok zvýšenie dohodnutej Ceny Diela alebo Ceny za poskytovanie Servisných služieb, je Zhotoviteľ pred samotnou realizáciou povinný vopred odsúhlasiť s Objednávateľom v písomnej forme.
   5. Zhotoviteľ sa zaväzuje dodržiavať počas trvania Zmluvy všetky podmienky účasti v Súťaži stanovené všeobecne záväznými právnymi predpismi a Súťažnými podkladmi, t. j. najmä podmienky osobného postavenia, finančného a ekomického postavenia, a podmienky technických spôsobilosti a odbornej spôsobilosti. V prípade akejkoľvek zmeny týkajúcej sa plnenia podmienky účasti v Súťaži oznámi túto skutočnosť Objednávateľovi bez zbytočného odkladu a na každú zmenu je potrebný písomný súhlas Objednávateľa. Zhotoviteľ je najmä povinný:
      1. na preukázanie finančného a ekonomického postavenia alebo technickej spôsobilosti alebo odbornej spôsobilosti využil kapacity inej osoby podľa § 33 ods. 2 a 34 ods. 3 Zákona o verejnom obstarávaní, je povinný Objednávateľovi kedykoľvek na požiadanie preukázať, že má s týmito osobami uzavretú zmluvu v súlade so Zákonom o verejnom obstarávaní, a tiež že pri plnení Zmluvy skutočne využíva zdroje a kapacity uvedených osôb,
      2. časti Diela môže Zhotoviteľ vykonať prostredníctvom Subdodávateľa s príslušnou spôsobilosťou na vykonanie Diela, pričom Zhotoviteľ má za vykonanie Diela zodpovednosť, akoby Dielo vykonával sám. Využitie Subdodávateľov sa riadi § 41 Zákona o verejnom obstarávaní. Zhotoviteľ nie je oprávnený zadať Subdodávateľom vyhotovenie celého Diela. Zhotoviteľ je oprávnený zadať vykonanie častí Diela len tým Subdodávateľom, ktorých uviedol v Zmluve, prípadne ktorých zoznam aktualizoval postupom podľa Zmluvy. Zhotoviteľ uvedie presný a úplný zoznam Subdodávateľov aktuálny ku dňu podpísania Zmluvy (t. j. údaje o všetkých známych Subdodávateľoch a k nim predmet Subdodávky, ako aj údaje o osobe oprávnenej konať za Subdodávateľa v rozsahu: meno a priezvisko, adresa pobytu, dátum narodenia v Prílohe č. 5 Zoznam subdodávateľov vrátane spôsobu zmeny Subdodávateľa.
   6. V prípade, ak má Zhotoviteľ povinnosť zápisu do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, musí byť zapísaný v registri partnerov verejného sektora počas celej platnosti tejto Zmluvy.
      1. V prípade, ak z akéhokoľvek dôvodu, najmä nie však výlučne z dôvodu porušenia povinností stanovených zákonom o registri partnerov verejného sektora, dôjde k výmazu Zhotoviteľa alebo ktoréhokoľvek Subdodávateľa z registra, vzniká Objednávateľovi právo od tejto Zmluvy jednostranne bez ďalšieho odstúpiť. Právo odstúpiť od Zmluvy vzniká Objednávateľovi podľa predchádzajúcej vety aj vtedy, ak je partner verejného sektora (Zhotoviteľ) viac ako 30 kalendárnych dní v omeškaní so splnením povinnosti vyplývajúcich mu zákona o registri partnerov verejného sektora. Objednávateľ nie je v omeškaní so žiadnym plnením podľa tejto Zmluvy, počas trvania porušenia povinnosti vyplývajúcich Zhotoviteľovi zo zákona o registri partnerov verejného sektora.
      2. Zhotoviteľ sa zaväzuje, že zabezpečí, aby najneskôr v deň podpisu tejto Zmluvy a počas celej doby trvania tejto Zmluvy boli všetci Subdodávatelia Zhotoviteľa bez ohľadu na to zapísaní v registri partnerov verejného sektora, ak im táto povinnosť vyplýva zo zákona o registri partnerov verejného sektora. Zhotoviteľ je povinný na požiadanie Objednávateľa predložiť všetky Zmluvy uzatvorené so Subdodávateľmi alebo iné doklady preukazujúce subdodávateľský vzťah.
      3. Strany sa vyslovene dohodli na tom, že ak dôjde k odstúpeniu od Zmluvy zo strany Objednávateľa z dôvodov špecifikovaných v čl.8., bod 8.9. a následne bodu 8.10. Zmluvy, nemá Zhotoviteľ nárok na náhradu škody ani akýchkoľvek nákladov.
   7. Zhotoviteľ berie na vedomie, že Objednávateľ starostlivo dbá na dodržiavanie štandardov kvality, hygieny, bezpečnosti a ochrany životného prostredia a v tejto súvislosti sa Zhotoviteľ zaväzuje najmä:
10. v rámci dodržiavania všeobecne záväzných právnych predpisov pri vykonávaní Diela rešpektovať prednostne predpisy z oblasti bezpečnosti a ochrany zdravia pri práci, hygienické, protipožiarne predpisy a predpisy o ochrane životného prostredia. Hodnoty uvedené v týchto právnych predpisoch ako doporučené sa touto Zmluvou stanovujú ako záväzné;
11. zaistiť pri plnení tejto Zmluvy bezpečnosť a ochranu zdravia pri práci pracovníkov Zhotoviteľa, ich vybavenie predpísanými osobnými ochrannými pracovnými prostriedkami a pravidelné školenie v zmysle predpisov bezpečnosti a ochrany zdravia pri práci a ochrany pred požiarmi a tiež zabezpečiť aby sa ktorýkoľvek Pracovník Zhotoviteľa podrobil skúške na prítomnosť alkoholu alebo omamných látok na vyzvanie Objednávateľa, pričom za Pracovníka Zhotoviteľa sa považuje pre účely tejto Zmluvy akákoľvek osoba, ktorá je v zmluvnom vzťahu so Zhotoviteľom alebo v zmluvnom vzťahu so Subdodávateľom Zhotoviteľa;
12. dodržiavať prevádzkový poriadok CTZ Chrenová (ďalej len „**Prevádzkový poriadok**“), a tiež zabezpečiť, aby sa všetci Pracovníci Zhotoviteľa pred nástupom na vykonanie Diela zúčastnili na poučení o znení tohto Prevádzkového poriadku najmä pokiaľ ide o pravidlá týkajúce sa bezpečnosti a ochrany zdravia pri práci a ochrany pred požiarmi;
13. prijať všetky potrebné opatrenia na to, aby svojou činnosťou nenarušil bezpečnosť osôb nachádzajúcich v Montážnom priestore a zamedzil vzniku akýchkoľvek škôd z hľadiska zdravotného, ekologického, požiarneho a dopravného;
14. bez zbytočného odkladu informovať Objednávateľa o akejkoľvek skutočnosti, ktorá bráni alebo sťažuje realizáciu Diela a súvisiacich činností, alebo by mohla spôsobiť škodu Objednávateľovi alebo tretím osobám;
15. zabezpečovať poriadok a čistotu miesta plnenia a jeho okolia a to najmä odvoz odpadu a následné nakladanie s ním podľa požiadaviek všeobecne záväzných právnych predpisov, a to vždy priebežne tak, aby po skončení každého dňa bol z tohto priestoru odstránený všetok vzniknutý odpad. Zhotoviteľ sa zaväzuje vykonávať Dielo tak, aby počas jeho realizácie neboli obmedzované okolité prevádzky nad primeranú mieru (alebo mieru stanovenú všeobecne záväznými právnymi predpismi, ak upravuje špecifické limity) hlukom, prachom, emisiami alebo stavebným a iným odpadom.
    1. Porušenie ktorejkoľvek povinnosti Zhotoviteľa podľa ustanovenia čl. 8. ods. 8.9. tejto Zmluvy sa považuje za podstatné porušenie Zmluvy a Objednávateľ má v takom prípade právo od tejto Zmluvy odstúpiť.
    2. Zhotoviteľ sa zaväzuje do 15 dní po uplynutí každého kalendárneho mesiaca vykonávania Diela (vrátane nie úplného kalendárneho mesiaca) pripraviť mesačnú Správu o postupe prác a predložiť ju Objednávateľovi v písomnej tlačenej forme 1x aj elektronickej forme na USB flash disk 1x. Zhotoviteľ berie na vedomie, že poskytnutie Správy o postupe prác je nevyhnutné a nepredloženie Správy o postupe prác Objednávateľovi v stanovenom termíne môže byť dôvodom neschválenia úhrady faktúr. Každá správa bude obsahovať najmä:
16. zoznam úkonov Zhotoviteľa vyplývajúcich z tejto Zmluvy a jej príloh a Realizačného harmonogramu vykonaných v príslušnom kalendárnom mesiaci;
17. fotografie dokumentujúce postup vykonávania Diela v príslušnom kalendárnom mesiaci;
18. v prípade, ak v príslušnom kalendárnom mesiaci nebol dodržaný Realizačný harmonogram, alebo došlo k inej vade plnenia Zmluvy popis a odôvodnenie porušenia Zmluvy a spôsob nápravy;
19. upozornenie na dôležité povinnosti Zhotoviteľa vyplývajúce z Projektovej dokumentácie a Realizačného harmonogramu predpokladané v nasledujúcom kalendárnom mesiaci vrátane požiadaviek na súčinnosť Objednávateľa;
20. prípadné Práce naviac a ich odôvodnenie a cenu pokiaľ bola Stranami dohodnutá;
21. iné skutočnosti dôležité pre plnenie Zmluvy/vykonanie Diela.
    1. Zhotoviteľ je povinný pre Objednávateľa zabezpečiť a s tretími stranami vysporiadať všetky práva nutné pre používanie počítačových programov potrebných pre prevádzkovanie Diela Objednávateľom v súlade s všeobecne záväznými právnymi predpismi tak, že po dokončení bude Dielo spĺňať účel špecifikovaný v Zmluve a Objednávateľ bude mať právo bez obmedzení zo strany Zhotoviteľa alebo tretích osôb používať počítačové programy potrebné pre prevádzkovanie Diela. Zhotoviteľ udeľuje Objednávateľovi výhradný odplatný neobmedzený súhlas na použitie počítačového programu dodaného na základe tejto Zmluvy a každej jeho časti počnúc od dodania počítačového programu Objednávateľovi, pričom odplata za poskytnutie licencie, vrátane prípadných poplatkov za aktualizácie počítačových programov, sú zahrnuté v dohodnutej Cene Diela. Zhotoviteľ sa zároveň zaväzuje bezodplatne odovzdať Objednávateľovi všetku dokumentáciu k takýmto počítačovým programom pri Predbežnom odovzdaní Diela. Objednávateľ je oprávnený vykonávať zmeny počítačového programu bez predchádzajúceho písomného súhlasu Zhotoviteľa, alebo tretej osoby.
    2. Zhotoviteľ je povinný preveriť všetky používané výkresy a inú dokumentáciu a v prípade, že zistí akékoľvek nezrovnalosti, je povinný o tom bez omeškania informovať Objednávateľa, ktorý zaistí príslušné ďalšie kroky.
    3. Zhotoviteľ je povinný presne dodržovať rozmery v dokumentácii v súlade so všeobecne záväznými právnymi predpismi alebo zvyklosťami pokiaľ navrhovaný pôdorys podľa Prílohy č. 2 neurčí inak.
    4. Zhotoviteľ vykoná všetky nevyhnutné merania, aby zaistil, že práce sú realizované podľa Zmluvy, najmä Prílohy č. 1 a v súlade s so všeobecne záväznými právnymi predpismi. Objednávateľ môže kontrolovať zameranie vykonané Zhotoviteľom, to však Zhotoviteľa nezbavuje jeho zodpovednosti za akékoľvek chyby, ktorých sa pri zameriavaní dopustil a škody, ktorá tým vznikla. Zhotoviteľ je povinný pri plnení povinností podľa tejto Zmluvy používať materiály, technológie a zariadenia v súlade so všeobecne záväznými právnymi a technickými predpismi.
    5. Všetky škody, ktoré Zhotoviteľ spôsobí pri realizácii Diela, je Zhotoviteľ povinný napraviť na jeho vlastné náklady a rovnako je povinný uhradiť všetky ďalšie prípadné náklady a poplatky z tohto vyplývajúce.

# Odovzdanie diela

* 1. Strany sa dohodli, že Zhotoviteľ je oprávnený Dielo vykonávať a odovzdávať Objednávateľovi po častiach a Objednávateľ je v prípade, že odovzdávané časti Diela spĺňajú požadované kvalitatívne a kvantitatívne parametre, povinný jednotlivé časti Diela prevziať do 10 pracovných dní od výzvy Zhotoviteľa a túto skutočnosť potvrdiť v písomnom súpise vykonaných prác a dodávok (ďalej len „**Protokol o odovzdaní a prevzatí časti Diela**“).Vykonanie jednotlivých častí Diela, nastáva ich riadnym ukončením a odovzdaním potvrdeným Protokolom o odovzdaní a prevzatí časti Diela podpísaným obidvoma Stranami. Návrhy jednotlivých Protokolov o odovzdaní a prevzatí časti Diela pripraví Zhotoviteľ. Návrh Protokolov o odovzdaní a prevzatí časti Diela podľa predchádzajúcej vety je Zhotoviteľ povinný doručiť Objednávateľovi najmenej 10 pracovných dní pred dňom prevzatia.
  2. Okrem odovzdania jednotlivých častí Diela podľa predchádzajúceho odseku Zmluvy sa Zhotoviteľ zaväzuje následne odovzdať Objednávateľovi celé Dielo bez vád. Odovzdanie sa uskutoční v dvoch (2) etapách a to ako **(i)** Predbežné odovzdanie Diela (PAC) a ako **(ii)** Konečné odovzdanie Diela (FAC).
     1. **Predbežné odovzdanie Diela (PAC).** Predbežné odovzdanie Diela sa uskutoční po úspešnom vykonaní Komplexných skúšok. Pokiaľ Dielo nevykazuje vady, Objednávateľ prevezme Dielo bez výhrad. Pokiaľ Dielo vykazuje vady, má Objednávateľ právo po posúdení závažnosti týchto vád buď

1. Dielo prebrať s výhradami a určiť Zhotoviteľovi primeraný termín na odstránenie týchto vád,
2. alebo odoprieť prevzatie Diela a určiť Zhotoviteľovi nový termín Komplexných skúšok a Predbežného odovzdania Diela. O Predbežnom odovzdaní Diela spíšu Zmluvné strany Protokol o predbežnom odovzdaní diela (ďalej len „**Protokol o predbežnom odovzdaní diela**“), v ktorom bude zhodnotená kvalita vykonaných plnení a súpis zistených vád a nedorobkov, pričom Objednávateľ najmä výslovne uvedie, či Dielo prevzal s výhradami alebo bez výhrad, o aké výhrady ide, alebo z akých dôvodov Dielo prevziať odmietol a tiež budú uvedené opatrenia a lehoty na odstránenie vád, náhradný termín Komplexných skúšok a Predbežného odovzdania Diela, prípadne iné práva a povinnosti Strán zo zodpovednosti za vady. Po preukázanom odstránení všetkých vád, ktoré boli uvedené ako výhrady, sa vyhotoví dodatok k pôvodnému Protokolu o predbežnom odovzdaní diela. Po odstránení všetkých vád, pre ktoré Objednávateľ odmietol Dielo prevziať sa Komplexné skúšky a Predbežné odovzdanie Diela zopakuje. Aj v takom prípade bude k pôvodnému Protokolu o predbežnom odovzdaní diela vyhotovený dodatok. Od Predbežného odovzdania Diela (PAC) potvrdeného Protokolom o predbežnom odovzdaní Diela začína plynúť záručná doba a nebezpečenstvo škody na Diele prechádza na Objednávateľa. Prílohou Protokolu o predbežnom odovzdaní diela sú všetky Skúšobné protokoly, doklady preukazujúce likvidáciu odpadu vzniknutého pri vykonaní Diela v súlade s Platnou legislatívou predložené Zhotoviteľom, ako aj zoznam Dokumentácie Diela odovzdanej Objednávateľovi.

Zhotoviteľ sa zaväzuje, že Dielo bude mať predovšetkým vlastnosti uvedené v Prílohe č. 1 Zmluvy: Špecifikácia diela (ďalej len „**Požadované hodnoty** **a Garantované parametre**“).

Zhotoviteľ berie na vedomie, že Objednávateľ nemá záujem na plnení podľa tejto Zmluvy v prípade, ak Dielo nebude spĺňať ktorúkoľvek z Požadovaných hodnôt a Garantovaných parametrov. Nesplnenie ktorejkoľvek z Požadovaných hodnôt a Garantovaných parametrov je považované za podstatné porušenie Zmluvy a Objednávateľ má v tomto prípade právo odmietnuť prevzatie Diela.

* + 1. **Konečné odovzdanie Diela (FAC).** Konečné odovzdanie Diela Zmluvné strany vykonajú po ukončení skúšobnej prevádzky do 30 dní od podpisu Protokolu o predbežnom prevzatí diela a po vykonaní Garančných skúšok. Protokol o konečnom odovzdaní diela (ďalej len „**Protokol o konečnom odovzdaní diela**“) vydá Objednávateľ Zhotoviteľovi, ak je Dielo je zhotovené bez vád; pričom v tomto prípade sa vadami Diela rozumie najmä neplnenie niektorého z Garantovaných parametrov a prípadné skryté vady zistené počas skúšobnej prevádzky. Pokiaľ Dielo nevykazuje vady, Objednávateľ Dielo prevezme. Pokiaľ Dielo vykazuje vady, má Objednávateľ právo odoprieť prevzatie Diela a určiť Zhotoviteľovi nový termín Garančných skúšok a Konečného odovzdania Diela. O Konečnom odovzdaní Diela spíšu Zmluvné strany Protokol o konečnom odovzdaní diela („**Protokol o konečnom odovzdaní diela**“), v ktorom bude zhodnotená kvalita vykonaných plnení a súpis zistených vád a nedorobkov, pričom Objednávateľ najmä výslovne uvedie, či Dielo prevzal, alebo z akých dôvodov Dielo prevziať odmietol a tiež budú uvedené opatrenia a lehoty na odstránenie vád, náhradný termín Garančných skúšok a Konečného odovzdania Diela, prípadne iné práva a povinnosti Zmluvných strán zo zodpovednosti za vady. Po preukázanom odstránení všetkých vád a uskutočnení opakovaných Garančných skúšok, sa Predbežné odovzdanie Diela zopakuje a vyhotoví sa dodatok k pôvodnému Protokolu o konečnom odovzdaní diela. Prílohou Protokolu o konečnom odovzdaní diela sú všetky Skúšobné protokoly, doklady preukazujúce likvidáciu odpadu vzniknutého pri vykonaní Diela v súlade s Platnou legislatívou predložené Zhotoviteľom, ako aj zoznam Dokumentácie Diela odovzdanej Objednávateľovi.
  1. Strany sa dohodli, že za plánovanie, riadenie a praktický výkon Skúšok zodpovedá Zhotoviteľ, ktorý Skúšky tiež organizuje a koordinuje. Skúšky sa uskutočnia v súlade s Prílohou č. 9 Plán skúšok (ďalej len „**Plán skúšok**“). Keď sa má vykonať Skúška za prítomnosti zástupcu Objednávateľa, musí byť Objednávateľ pozvaný a po skúške mu musí byť vystavený zápis zo skúšky. Takýto zápis popíše Skúšky, ktoré boli vykonané, ich normy a použité vybavenie. Zhotoviteľ písomne informuje Objednávateľa aspoň dva (2) týždne pred každou Skúškou, najmä záverečnou preberacou Skúškou akejkoľvek dodávanej súčasti u výrobcu, ak nie je dohodnuté inak. Skúšky sa uskutočnia aj bez prítomnosti Objednávateľa za podmienky, že bol na tieto Skúšky písomne prizvaný a napriek tomu sa ich nezúčastnil.
  2. Jednotlivé Skúšky budú prebiehať podľa Prílohy č. 9 Plán skúšok. Zmeny Plánu skúšok sa uskutočňujú písomnou dohodou zástupcov Zmluvných strán, pričom postačuje forma elektronickej komunikácie. Návrh Plánu skúšok predloží Zhotoviteľ Objednávateľovi do tridsiatich (30) pracovných dní pred predpokladaným dňom začatia prvej zo Skúšok.
  3. V prípade, ak Dielo, alebo ktorákoľvek jeho podstatná časť, ktorá bráni riadnej prevádzke Diela nevyhovie v rámci niektorej zo Skúšok, považujú sa tieto Skúšky za neúspešné. V takomto prípade je Zhotoviteľ povinný zabezpečiť odstránenie vád bez zbytočného odkladu v súlade s touto Zmluvou.
  4. Bezodkladne potom, ako má Zhotoviteľ za to, že boli odstránené vady zistené pri niektorej zo Skúškach, uskutočnia sa tieto Skúšky opakovane. Ak aj opakované Skúšky budú neúspešné, môže Objednávateľ opätovne požadovať odstránenie zistených vád (po ktorom opäť nasledujú opakované Skúšky).
  5. Ak budú jednotlivé Skúšky úspešné, predloží Zhotoviteľ Objednávateľovi písomný protokol o jednotlivých Skúškach (ďalej spolu len „**Skúšobný protokol**“). Skúšobné protokoly sa vystavujú po každej zo Skúšok a osobitne pre každú zo Skúšok. Ak bol na Skúškach prítomný tiež Objednávateľom ustanovený Technický dozor, prílohou Skúšobného protokolu je tiež jeho kontrolné osvedčenie.
  6. Ak sa v priebehu Skúšok objavia vady, ktoré nebránia bezpečnej a spoľahlivej prevádzke Diela, môže Zhotoviteľ po predchádzajúcom súhlase Objednávateľa vystaviť Skúšobný protokol, a to aj napriek takýmto vadám. Vady je však Zhotoviteľ povinný popísať v Skúšobnom protokole. Pokiaľ sa Strany nedohodnú inak platí, že odstránenie týchto vád zabezpečí Zhotoviteľ.

# Prechod nebezpečenstva škody a vlastnícke právo k dielu

* 1. Nebezpečenstvo škody na Diele, vrátane všetkých technologických súčastí znáša Zhotoviteľ až do Predbežného odovzdania Diela Objednávateľovi. Dňom riadneho Predbežného odovzdania Diela (PAC) a podpísania Protokolu o predbežnom prevzatí diela prechádza na Objednávateľa nebezpečenstvo škody na Diele.
  2. Vlastnícke práva k Dielu prechádzajú na Objednávateľa momentom Predbežného odovzdania Diela (PAC) Objednávateľovi a podpísania Protokolu o predbežnom prevzatí diela.
  3. Zhotoviteľ sa zaväzuje, že všetky materiály, komponenty, výrobky a iné časti Diela, ktoré použije na zhotovenie Diela, budú bez akýchkoľvek právnych vád (nebudú predmetom záložného práva, iných práv tretích osôb, predmetom exekučného konania, nebudú poňaté do konkurznej či reštrukturalizačnej podstaty a pod.) a že Zhotoviteľ bude v čase ich dodania ich neobmedzeným vlastníkom vrátane materiálov, komponentov, výrobkov a iných častí Diela.
  4. Vlastnícke právo k akejkoľvek dokumentácii (vrátane súvisiacich práv duševného vlastníctva) dodanej Objednávateľovi Zhotoviteľom podľa Zmluvy (napr. autorské právo k projektovej dokumentácii zhotovovanej Zhotoviteľom podľa Zmluvy) bude riadne a v plnom rozsahu prevedené na Objednávateľa formou odovzdania alebo osobitnej Zmluvy spolu s prevodom a udelením všetkých licencií na použitie Diela, v termíne stanovenom Objednávateľom, najneskôr však pri konečnom odovzdaní Diela. Odplata za prevod práv duševného vlastníctva, udelenie alebo prevod licencií na použitie Diela a jeho príslušenstva na Objednávateľa je zahrnutá v Cene Diela.

# Dokumentácia diela

* 1. Strany sa dohodli, že Zhotoviteľ zodpovedá za dodanie všetkej potrebnej dokumentácie súvisiacej s/so:

1. vykonaním Diela, jeho obsluhou a údržbou;
2. výrobou, dopravou, vyložením, skladovaním, inštaláciou, obsluhou a údržbou technologických súčastí Diela („Dokumentácia Diela“).
   1. Strany sa dohodli, že Zhotoviteľ vytvorí kompletnú Dokumentáciu Diela, ktorá bude dostatočne zrozumiteľná na účely obsluhy a údržby Diela, bude spĺňať požiadavky vyplývajúce zo všeobecne záväzných právnych predpisov. Súčasťou Dokumentácie Diela musia byť všetky atesty, certifikácie, schválenia OPO (Oprávnená právnická osoba), osvedčenia o zhode s európskymi normami a iné doklady. Zmluvné strany sa dohodli, že Objednávateľ je oprávnený použiť Dokumentáciu Diela v celku alebo aj čiastočne (vrátane ich hmotne zachyteného výsledku), výsledky a závery a iné plnenia Zhotoviteľa podľa tejto Zmluvy, vrátane tých, ktoré sú chránené právom duševného vlastníctva na účely vyplývajúce z tejto Zmluvy a súvisiace s jej predmetom, najmä (avšak nie výlučne) na účely:
3. povolenia Diela a jeho užívania príslušnými orgánmi (najmä získanie kolaudačného rozhodnutia);
4. realizácie Diela po prípravnej stránke, stránke montáže a uvádzania do prevádzky;
5. obstarávania Technologických súčastí, iných technických komponentov, súvisiacich služieb, ďalšej (najmä nadväzujúcej) projektovej činnosti v rámci vykonania Diela a jeho uvádzania do prevádzky;
6. posúdenia vhodnosti, spôsobilosti, kvality a iných vlastností Diela;
7. zabezpečenia bankového a iného financovania v súvislosti s Dielom a
8. zabezpečenia prevádzky Diela po stránke technickej a obchodnej.
   1. Objednávateľ je tiež oprávnený použiť Dokumentáciu Diela na účely plánovania, úradného a iného povoľovania a realizácie ďalšieho rozvoja svojho podniku (vrátane podniku svojho právneho nástupcu a podnikov, ktorých súčasťou sa tieto podniky môžu v budúcnosti stať).
   2. Objednávateľ si vyhradzuje právo koordinovať vypracovanie projektovej a dielenskej dokumentácie a dokumentácie skutočného vyhotovenia v rámci Projektového zámeru.

# Poistenie

* 1. Zhotoviteľ je povinný počas celej doby realizácie Diela mať uzatvorené poistenie zodpovednosti za škodu spôsobenú v súvislosti s plnením podľa tejto Zmluvy minimálne vo výške ceny diela (akceptovaná zmluvná cena diela), počas celej doby realizácie diela a počas vykonávania Servisných služieb. Poistenie musí primerane pokrývať škodové udalosti, ktoré môžu byť aktivitou Zhotoviteľa spôsobené tretím stranám.
  2. Zhotoviteľ sám zodpovedá za úhrady príslušného poistného a spoluúčasť pri jednotlivých poistkách podľa tohto odseku Zmluvy.
  3. Ak je potrebné alebo požadované Objednávateľom rozšíriť alebo uzavrieť ďalšie poistenie, Zhotoviteľ sa zaväzuje rozšíriť alebo uzavrieť každé také ďalšie poistenie na svoje vlastné náklady v súlade so Zmluvou.
  4. Zhotoviteľ je ďalej povinný predložiť Objednávateľovi poistnú zmluvu alebo poistné zmluvy obsahujúce všetky uvedené druhy poistenia s ich podmienkami do 10 dní po prevzatí Montážneho priestoru Zhotoviteľom podľa Zmluvy. Ak Zhotoviteľ svoju povinnosť podľa predchádzajúcej vety nesplní, Objednávateľ má právo odložiť úhradu Zhotoviteľových faktúr do času, až Zhotoviteľ predloží takú poistnú zmluvu Objednávateľovi. Toto odloženie úhrady faktúr nie je omeškaním Objednávateľa s úhradou faktúr podľa Zmluvy. Zhotoviteľ sa zaväzuje udržovať takúto poistnú zmluvu v platnosti po celý čas platnosti Zmluvy, t.j. do prevzatia Diela Objednávateľom alebo do uplynutia osobitných druhov poistenia dohodnutých v nej a do ukončenia poskytovania Servisných služieb podľa tejto Zmluvy.
  5. V prípade, ak Zhotoviteľ nesplní svoju povinnosť uvedenú v tomto čl. 12. tejto Zmluvy, je Objednávateľ oprávnený poistiť zhotovované Dielo na náklady Zhotoviteľa sám. Takto vynaložené náklady je Objednávateľ oprávnený jednostranne započítať na zaplatenie Ceny Diela.

# Zodpovednosť za vady

* 1. Zhotoviteľ zodpovedá za Vady v rozsahu a za podmienok uvedených v Zmluve, Obchodnom zákonníku a ostatných všeobecne záväzných právnych predpisoch. Na poskytnuté Servisné služby sa vzťahujú nasledovné ustanovenia, pokiaľ nie je v Prílohe č. 7 Všeobecné podmienky poskytovania Servisných služieb uvedené inak, prípadne nie je Zodpovednosť za vady a záruka za akosť upravená osobitne.
  2. Vadou sa na účely tejto Zmluvy rozumejú najmä odchýlky od požadovaných vlastností Diela, ale aj akékoľvek iné závady, poruchy, nedorobky, nedostatky a iné vady Diela ako celku, ale tiež každého jeho komponentu jednotlivo, a to bez ohľadu na to, či ide o vady materiálu alebo vyhotovenia, či sa jedná o vady zjavné, podstatné, majúce vplyv na prevádzkyschopnosť Diela alebo nie; pod pojem „Vady“ sú zahrnuté aj právne Vady, Vady Dokumentácie Diela; príp. Vady týkajúce sa Zhotoviteľa alebo jeho Subdodávateľov (napr. rozpor s Platnou legislatívou upravujúcou účasť na verejnom obstarávaní a pod.).
  3. Zhotoviteľ zodpovedá za to, že si Predmet plnenia Dielo aj Servisné služby udrží dohodnutú akosť v zmysle parametrov tejto Zmluvy a najmä Prílohy č. 1 a Prílohy č. 7 tejto Zmluvy („**Záruka**“ alebo „**Záručná doba**“) počas nižšie uvedenej záručnej doby:
     1. 24 mesiacov, čo je všeobecná záručná doba na Vady Diela, ktorá začína plynúť od podpísania Protokolu o predbežnom odovzdaní Diela a uplynie 24mesiacov od začatia jej plynutia,;
     2. minimálne 24 mesiacov pri tých častiach zhotovovaného Diela, pri ktorých ich výrobcovia preukázateľne udávajú odlišné dlhšie záručné doby, v Zmluve bude dlhšia Záruka označovaná ako osobitná záručná doba v trvaní určenom výrobcom takejto časti Diela. Bez ohľadu na predchádzajúcu vetu však nesmie byť takáto osobitná záručná doba kratšia ako 24 mesiacov. Táto osobitná záručná doba začína plynúť od momentu konečného prevzatia Diela. Zhotoviteľ sa zaväzuje najneskôr k dátumu Konečného odovzdania Diela predložiť Objednávateľovi úplný zoznam častí Diela s osobitnou záručnou dobou, z ktorého je zrejmá osobitná záručná doba konkrétnej časti Diela a zároveň predpokladaný termín jej skončenia. V prípade, častí Diela neuvedených v tomto zozname sa predpokladá, že sa na tieto časti Diela aplikuje všeobecná záručná doba;
     3. 24 mesiacov na úkony vykonané v rámci poskytovania Servisných služieb.
  4. Zhotoviteľ je povinný zabezpečiť, aby akýkoľvek Subdodávatelia Servisných služieb a náhradných dielov alebo výrobcovia rôznych materiálov alebo zariadení, ktoré tvoria Predmet plnenia bezodplatne postúpili na Objednávateľa všetky záruky vzťahujúce sa k Servisným službám, Dielu a jeho časti alebo jeho príslušenstvu najneskôr k dátumu konečného prevzatia Diela.
  5. Zhotoviteľ písomne upozorní Objednávateľa najneskôr k Dátumu predbežného prevzatia Diela na všetky špecifiká zhotoveného Diela a Servisných služieb.
  6. Ak Objednávateľ počas Záručnej doby zistí, že Predmet plnenia (Dielo alebo jeho časť, Servisné služby) má Vady, Objednávateľ je povinný bezodkladne najneskôr do 30 kalendárnych dní odo dňa takého zistenia doručiť Zhotoviteľovi oznámenie o takejto Vade, ktorú je Zhotoviteľ povinný bez zbytočného odkladu najneskôr do 15 kalendárnych dní odstrániť, pokiaľ sa Strany nedohodli na inom termíne odstránenia Vady, inak sa Zhotoviteľ dostáva do omeškania a Objednávateľ je oprávnený požadovať zaplatenie zmluvnej pokuty, resp. odstúpiť od tejto Zmluvy podľa čl. 15 a čl. 16. tejto Zmluvy, podľa toho aká sankcia je s porušením spojená. Náhrada škody tým nie je dotknutá.
  7. Zhotoviteľ je povinný začať bez zbytočného odkladu odstraňovať riadne oznámenú Vadu. Ak Zhotoviteľ takúto Vadu neodstráni v príslušnom termíne, nie dlhšom ako 15 kalendárnych dní, ktorý stanoví Objednávateľ, Objednávateľ bude oprávnený:
     1. odstrániť Vadu sám alebo prostredníctvom tretej osoby na náklady Zhotoviteľa; alebo
     2. požadovať odstránenie Vád dodaním náhradného tovaru za vadný tovar, dodanie chýbajúceho tovaru a požadovať odstránenie právnych vád;
     3. požadovať odstránenie Vád opravou tovaru, ak sú vady opraviteľné;
     4. požadovať primeranú zľavu z kúpnej ceny; alebo
     5. odstúpiť od Zmluvy;
     6. požadovať zaplatenie zmluvnej pokuty podľa čl. 15 tejto Zmluvy.
  8. Zhotoviteľ je, podľa vlastného uváženia oprávnený určiť spôsob odstraňovania Vady, najmä, či: (i) opraví Predmet plnenia, (ii) dodá náhradný Predmet plnenia, (iii) dodá chýbajúcu časť Predmetu plnenia alebo (iv) odstráni Právnu vadu. Zhotoviteľ je povinný odstrániť Vadu v termíne dohodnutom s Objednávateľom. Ak sa doba na odstránenie Vady nedohodne, Zhotoviteľ je povinný odstrániť Vadu v primeranej lehote od doručenia oznámenia Objednávateľa, nie dlhšej ako 15 kalendárnych dní od doručenia oznámenia zo strany Objednávateľa, ktorú stanoví Objednávateľ.
  9. V prípade vzniku akýchkoľvek Vád je Zhotoviteľ povinný v priebehu maximálne 24 hodín na písomnú alebo emailovú žiadosť Objednávateľa preukázateľne začať diagnostiku alebo odstraňovanie vád. Zhotoviteľ začne s ich odstránením bez nároku na úhradu nákladov, pokiaľ ide o odstraňovanie vád v rámci Záruky a Servisných služieb. V prípade, ak Zhotoviteľ nezačne s odstraňovaním v stanovenej lehote, resp. neodstráni Objednávateľom uplatnené Vady alebo poruchy (resp. havárie v rámci Servisných služieb) ani na výzvu Objednávateľa, má Objednávateľ právo nechať tieto Vady alebo poruchy (resp. havárie v rámci Servisných služieb) odstrániť treťou osobou podľa vlastnej voľby a na náklady Zhotoviteľa. Výška ceny takto vykonaných prác bude obvyklá, avšak nebude ovplyvnená cenami Zhotoviteľa. Táto cena prác vykonaných treťou osobou bude uplatnená voči Zhotoviteľovi vo výške fakturovaných nákladov treťou osobou. Objednávateľ je zároveň oprávnený požadovať od Zhotoviteľa aj zaplatenie všetkých škôd vzniknutých v dôsledku Vád a nákladov na práce potrebné na ich odstránenie.
  10. Plynutie všeobecnej aj osobitnej záručnej doby na časti Diela, pri ktorých sa odstraňujú reklamované Vady, sa prerušuje a opätovne začína plynúť až dňom nasledujúcim po dni písomného potvrdenia odstránenia Vady Objednávateľom. V prípade Vád, pri ktorých oprava je možná len výmenou veci alebo jej nahradením, začína záručná doba plynúť odznova dňom nasledujúcim po dni odstránenia takto opravených Vád a ich písomným prevzatím Objednávateľom.
  11. Najneskôr 3 mesiace pred uplynutím príslušnej záručnej doby ktorejkoľvek časti zhotovovaného Diela, je Zhotoviteľ povinný písomne upozorniť Objednávateľa, resp. ním určenú osobu, na skutočnosť, že sa končí záručná doba a presne určiť príslušnú časť vykonaného Diela s tým, že záručná doba neuplynie skôr ako uplynutím 3 mesiacov odo dňa doručenia výzvy podľa predchádzajúcej vety. Objednávateľ má právo požadovať, aby sa Zhotoviteľ zúčastnil záverečnej obchôdzky Diela alebo jeho časti, za účelom zistenia jeho stavu a prípadného odstránenia záručných Vád a nedostatkov.
  12. Objednávateľ má právo jednostranne (aj bez súhlasu Zhotoviteľa) postúpiť svoje práva vyplývajúce zo záruk poskytnutých Zhotoviteľom na Dielo na akúkoľvek tretiu osobu, resp. viaceré tretie osoby. O takomto postúpení následne bezodkladne informuje Zhotoviteľa.
  13. Pre vylúčenie pochybností platí, že po dohodnutú záručnú dobu bude Dielo zhotovené Zhotoviteľom spôsobilé na jeho užívanie, zachová si Objednávateľom a Zmluvou vymienené vlastnosti (akosť). V opačnom prípade zodpovedá Zhotoviteľ za škodu, ktorá Objednávateľovi vznikne v dôsledku nesplnenia tejto povinnosti Zhotoviteľa, nárok na zmluvnú pokutu tým nie je dotknutý.
  14. V prípade poklesu disponibility Diela alebo jeho časti (pre vylúčenie pochybností sa rozumie každá KGJ osobitne) pod 95% je Zhotoviteľ povinný zaplatiť Objednávateľovi do 30 dní odo dňa doručenia výzvy, sumu vo výške 50 EUR bez DPH (slovom: päťdesiat eur) suma DPH v sadzbe 23% 11,50 EUR, 61,50 EUR s DPH (slovom: šesťdesiatjeden eur, päťdesiat eurocentov) za nedosiahnutú prevádzkovú hodinu Diela alebo jeho časti. Táto suma sa bude každoročne zvyšovať vždy k 1.1. príslušného kalendárneho roku na základe medziročnej miery inflácie meranej indexom spotrebiteľských cien zverejňovanej Štatistickým úradom Slovenskej republiky za predchádzajúci rok, pričom k prvému zvýšeniu dôjde k 1.1.2028 na základe miery inflácie meranej indexom spotrebiteľských cien vyhlásenej Štatistickým úradom za rok 2027.

Nedosiahnutú prevádzkovú hodinu Diela alebo jeho časti - NH vyjadruje vzorec:

NH = 8322 - (TM + TF + TC + TI) a zároveň NH>0

kde je:

NH: nedosiahnutá prevádzková hodina Diela alebo jeho časti

TM: prestoj kvôli pravidelnej údržbe

TF: prestoj mimo oblasti zodpovednosti zhotoviteľa, napr. vyššia moc

TC: prestoj z dôvodov na strane odberateľa

TI: skutočné prevádzkové hodiny (podľa merača prevádzkových hodín).

# Odstúpenie od zmluvy

* 1. Objednávateľ je oprávnený odstúpiť od Zmluvy, a to aj v časti, ak:

1. je Zhotoviteľ v omeškaní s plnením Predmetu plnenia (Diela alebo Servisných služieb) alebo jeho časti o viac ako 30 dní;
2. Zhotoviteľ poruší Zmluvu podstatným spôsobom a takéto porušenie neodstráni ani v dodatočnej primeranej lehote od doručenia písomnej výzvy Objednávateľa na nápravu;
3. má Predmet plnenia Vadu, ktorá zbavuje Objednávateľa čo i len čiastočného prospechu z Predmetu plnenia;
4. je na majetok Zhotoviteľa vyhlásený konkurz alebo iné konanie, ktorého cieľom je kolektívne uspokojenie veriteľov Zhotoviteľa;
5. je Zhotoviteľ v omeškaní s poskytnutím súčinnosti o viac ako 30 kalendárnych dní od doručenia písomnej výzvy na poskytnutie súčinnosti, ktorú je možné od Zhotoviteľa spravodlivo požadovať a Zhotoviteľ v lehote 30 kalendárnych dní písomne neuviedol Objednávateľovi dôvod, pre ktorý súčinnosť nebola zabezpečená;
6. z iných zákonných dôvodov alebo dôvodov výslovne takto uvedených v tejto Zmluve najmä:
   1. v prípade, že je Zhotoviteľ v omeškaní s prevzatím Montážneho priestoru o 14 alebo viac dní;
   2. omeškanie Zhotoviteľa s čiastkovým plnením Diela o viac ako 30 kalendárnych dní od dohodnutého záväzného termínu, ak bol Zhotoviteľ vyzvaný na riadne splnenie povinností dodať čiastkové plnenie podľa tejto Zmluvy;
   3. kvalita vykonávaných prác Zhotoviteľa pri realizácii Diela alebo použité materiály nedosahujú dohodnuté parametre podľa tejto Zmluvy;
   4. Zhotoviteľ nevystavil alebo neobnovil záruky podľa čl. 5. ods. 5.8. tejto Zmluvy;
   5. omeškanie Zhotoviteľa s plnením svojich záväzkov alebo záväzkov Subdodávateľov (aj čiastkových) zo Zmluvy, hrozí Objednávateľovi vznik škody;
   6. Dielo alebo jeho časť nespĺňa technické požiadavky, ktoré pre Dielo alebo jeho časť vyplývajú z tejto Zmluvy alebo jej príloh.
7. Objednávateľ ďalšie zhotovovanie Diela vyhodnotí z hľadiska jeho plánovaného účelu ako neefektívne;
8. Zhotoviteľ neodstráni nedostatky a Vady Diela alebo Servisných služieb v primeranej dodatočnej lehote poskytnutej Zhotoviteľovi Objednávateľom, najneskôr však do 15 kalendárnych dní odo dňa doručenia oznámenia zo strany Objednávateľa;
9. ak bez predchádzajúceho písomného súhlasu Objednávateľa dôjde ku zmenám právnej formy Zhotoviteľa, alebo sa Zhotoviteľ rozdelí, splynie alebo spojí s tretími osobami, resp. dôjde k predaju podniku Zhotoviteľa resp. jeho časti tretej osobe, alebo nepeňažnému vkladu podniku Zhotoviteľa resp. jeho časti do tretej osoby;
10. Zhotoviteľ bez predchádzajúceho písomného súhlasu Objednávateľa postúpi svoje práva a povinnosti z tejto Zmluvy tretej osobe alebo zadá celý rozsah predmetu tejto Zmluvy ďalšiemu Subdodávateľovi / Subdodávateľom;
11. ak Zhotoviteľ stratil akékoľvek oprávnenie na výkon podnikateľskej činnosti nevyhnutnej na riadne a včasné dokončenie Diela v súlade s príslušnými právnymi predpismi;
12. ak sa ktorékoľvek vyhlásenie alebo ubezpečenie Zhotoviteľa uvedené v tejto Zmluve ukáže ako nepravdivé a nesprávne.
    1. Zhotoviteľ je oprávnený odstúpiť od tejto Zmluvy v prípade, ak Objednávateľ je v omeškaní s úhradou splatného a nerozporovaného peňažného záväzku z tejto Zmluvy vo výške najmenej 100.000,- € (slovom stotisíc eur) o viac ako 90 (slovom deväťdesiat) kalendárnych dní.
    2. Odstúpenie od tejto Zmluvy musí mať písomnú formu a musí byť doručené druhej Zmluvnej strane. Účinky odstúpenia nastanú v deň doručenia písomného odstúpenia. Odstúpením od Zmluvy sa Zmluva zrušuje od okamihu doručenia oznámenia druhej Zmluvnej strane. Dôsledky odstúpenia od Zmluvy sa riadia príslušnými ustanoveniami Obchodného zákonníka. Právo na zmluvnú pokutu alebo náhradu škody Strán zostáva nedotknuté.
    3. V prípade predčasného ukončenia tejto Zmluvy je Zhotoviteľ povinný najneskôr do 10 dní odo dňa účinnosti ukončenia Zmluvy vypratať Montážny priestor a protokolárne odovzdať Objednávateľovi všetky veci a doklady prevzaté od neho za účelom zhotovovania Diela, ako aj atesty, revízie, potvrdenia a doklady týkajúce sa dovtedy vykonaných častí Diela. Samotné prevzatie a odovzdanie dovtedy vykonaných častí Diela určí Objednávateľ a termín tohto prevzatia vhodným spôsobom oznámi Zhotoviteľovi, pričom Zhotoviteľ sa zaväzuje Objednávateľom stanovený termín rešpektovať. V prípade nesplnenia povinností uvedených v tomto ods. tejto Zmluvy, je Objednávateľ oprávnený požadovať od Zhotoviteľa zaplatenie zmluvnej pokuty vo výške 300 EUR za každý deň omeškania Zhotoviteľa so splnením jeho povinnosti. Náhrada škody nie je ustanoveniami tohto odseku dotknutá.
    4. Aj po skončení zhotovovania Diela podľa Zmluvy, sa Zhotoviteľ zaväzuje poskytnúť Objednávateľovi požadovanú súčinnosť tak, aby ďalší priebeh zhotovovania Diela nebol žiadny spôsobom dotknutý alebo znemožnený. V opačnom prípade Zhotoviteľ zodpovedá Objednávateľovi za škodu, ktorá mu tým vznikla.
    5. Pri predčasnom ukončení Zmluvy bude rozsah dovtedy vykonaných prác stanovený v súlade s ustanoveniami platnými pre riadne odovzdanie a prevzatie Diela, pričom sa tieto ustanovenia sa použijú primerane predčasnému ukončeniu.
    6. Predčasné ukončenie Zmluvy, bez ohľadu na Stranu, ktorá túto Zmluvu ukončila, sa nedotýka zodpovednosti Zhotoviteľa za vady a nedostatky dovtedy vykonaného Diela a rovnako sa netýkajú plynutia záručných dôb podľa Zmluvy.

# Zmluvné pokuty

* 1. Objednávateľ je oprávnený požadovať od Zhotoviteľa zmluvné pokuty dohodnuté v Zmluve v tejto alebo v inej časti Zmluvy.
  2. Zmluvná pokuta je splatná do 15 dní od doručenia výzvy Objednávateľa na jej zaplatenie Zhotoviteľovi, pokiaľ v tejto Zmluve nie je dohodnuté inak.
  3. V prípade, že je Zhotoviteľ v omeškaní s prevzatím Montážneho priestoru o 14 alebo viac dní, Objednávateľ nie je povinný vyzvať ho na nápravu, má okrem práva na odstúpenie tiež právo požadovať od Zhotoviteľa zaplatenie Zmluvnej pokuty vo výške 10% z celkovej Ceny Diela.
  4. V prípade, ak je Zhotoviteľ v omeškaní s vykonaním inej povinnosti podľa Realizačného Harmonogramu, Objednávateľ má právo od Zhotoviteľa požadovať zaplatenie zmluvnej pokuty do výšky 10 000 EUR. V prípade, ak Zhotoviteľ nesplní túto inú povinnosť alebo Realizačný Harmonogram, podľa predchádzajúcej vety, a to ani v dodatočnej lehote 10 dní odo dňa kedy mala byť povinnosť splnená, Objednávateľ má právo uplatniť si voči Zhotoviteľovi zmluvnú pokutu 0,05% z celkovej Ceny Diela za každý deň omeškania. V prípade, že Zhotoviteľ nesplní túto povinnosť ani v dodatočnej lehote 30 dní od termínu stanovenom v Harmonograme alebo Realizačnom Harmonograme Objednávateľ má právo odstúpiť od tejto Zmluvy, a má tiež právo požadovať od Zhotoviteľa zaplatenie Zmluvnej pokuty do výšky 10% z celkovej Ceny Diela. Zhotoviteľ sa zaväzuje uviesť Montážny priestor do pôvodného stavu.
  5. V prípade, že Zhotoviteľ nevykoná Predbežné odovzdanie Diela v určenom termíne, alebo ak Objednávateľ odmietne Predbežné odovzdanie Diela v určenom termíne, nakoľko Dielo vykazuje vady, Objednávateľ má právo požadovať zaplatenie zmluvnej pokuty do výšky 0,05% z celkovej Ceny Diela za každý deň omeškania s riadnym odovzdaním Diela. V tom prípade má Objednávateľ právo vyzvať Zhotoviteľa na Predbežné odovzdanie Diela a určiť na tento účel náhradný termín. V prípade že Zhotoviteľ neodovzdá riadne vykonané Dielo ani v náhradnom termíne, Objednávateľ má právo odstúpiť od tejto Zmluvy, pričom Zhotoviteľ je povinný uviesť Montážny priestor do pôvodného stavu.
  6. V prípade, ak skúšky preukážu, že Dielo nespĺňa Garantované parametre, alebo Dielo pri Konečnom odovzdaní Diela vykazuje iné vady, pre ktoré nie je možné riadne Konečné odovzdanie Diela, Objednávateľ má právo vyzvať Zhotoviteľa na odstránenie vád, opakovanie skúšok a náhradné Konečné odovzdanie Diela a určiť na tento účel náhradný termín. V prípade ak Dielo naďalej vykazuje vady brániace jeho Konečnému odovzdaniu, Objednávateľ má právo Dielo prebrať a zároveň si voči Zhotoviteľovi uplatniť Zmluvnú pokutu vo výške 10% z Ceny Diela, na úhradu ktorej môže zadržať Záruku do výšky 10% z Ceny Diela a odstúpiť od tejto zmluvy
  7. V prípade, že sa Zhotoviteľ dostane do omeškania s odstránením vady brániacej v prevádzke Diela, alebo spočívajúcej v nedodržaní Garantovaných parametrov v termíne dohodnutom s Objednávateľom počas záručnej doby, Objednávateľ má právo požadovať od Zhotoviteľa zaplatenie zmluvnej pokuty do výšky 0,05% z celkovej Ceny Diela za každý deň omeškania. V prípade, že sa Zhotoviteľ dostane do omeškania s odstránením vady, ktorá nebráni v prevádzke Diela, a ani nespočíva v nedodržaní Garantovaných parametrov v termíne dohodnutom s Objednávateľom počas záručnej doby, Objednávateľ má právo požadovať od Zhotoviteľa zaplatenie zmluvnej pokuty do výšky 0,02% z celkovej Ceny Diela za každý deň omeškania.
  8. Objednávateľ má právo požadovať zaplatenie Zmluvnej pokuty do výšky desaťtisíc (10 000) EUR za nasledovné jednotlivé porušenie povinnosti Zhotoviteľa:

1. porušenie povinnosti podľa čl. 8. ods. 8.11. – 8.12. Zmluvy
2. porušenie povinnosti v oblasti verejného obstarávania, najmä niektorej povinnosti uvedenej v čl. 8. ods. 8.7. tejto Zmluvy,
3. porušenie byť poistený a povinnosti zriadiť Záruku podľa tejto Zmluvy.
   1. Pokiaľ nie je zmluvná pokuta pre konkrétny odsek čl. 8. tejto Zmluvy dohodnutá inak, za porušenie ktorejkoľvek povinnosti podľa čl. 8. tejto Zmluvy (napr. v oblasti životného prostredia, odpadového hospodárstva, BOZP, nelegálneho zamestnávania, nelegálneho podnikania, využívania Pracovníkov Zhotoviteľa bez riadneho oprávnenia,) má Objednávateľ právo požadovať od Zhotoviteľa zaplatenie Zmluvnej pokuty vo výške tisíc (1 000) EUR za každé jednotlivé porušenie povinnosti.
   2. Za porušenie povinnosti poskytovať Servisné služby podľa Zmluvy má Objednávateľ právo požadovať od Zhotoviteľa zaplatenie Zmluvnej pokuty do výšky 15% z Ceny za realizáciu Servisných služieb podľa čl. 5 ods. 5.4. Zmluvy.
   3. Za akékoľvek iné porušenie povinností podľa tejto Zmluvy má Objednávateľ právo požadovať zaplatenie Zmluvnej pokuty do výšky tristo (300) EUR za každé jednotlivé porušenie povinnosti.
   4. Zaplatenie Zmluvnej pokuty nezbavuje Zhotoviteľa povinnosti plniť Zmluvnú povinnosť zabezpečenú zmluvnou pokutou.
   5. Strany zodpovedajú za škodu, ktorú druhej Zmluvnej strane spôsobili porušením povinnosti vyplývajúcej zo Zmluvy, alebo porušením všeobecne záväzných právnych predpisov. Zodpovednosť za škodu a nároky z toho vyplývajúce sa spravujú Obchodným zákonníkom. Zmluvné pokuty dohodnuté Zmluvou nemajú vplyv na náhradu škody, ktorá vznikne druhej Strane z nesplnenia zmluvných povinností, ktoré sú zmluvnou pokutou zabezpečené. Strany majú právo požadovať popri Zmluvnej pokute aj náhradu škody prevyšujúcu Zmluvnú pokutu.
   6. V prípade, ak sa preukáže, že Zhotoviteľ porušil povinnosti v tejto Zmluve, a Objednávateľovi bola v tejto súvislosti zo strany príslušného orgánu verejnej moci uložená pokuta alebo akákoľvek iná sankcia, Zhotoviteľ sa zaväzuje nahradiť Objednávateľovi túto pokutu alebo akúkoľvek inú sankciu v celom rozsahu a nahradiť Objednávateľovi aj akúkoľvek inú škodu, ktorá mu v tejto súvislosti vznikne, bez zbytočného odkladu, najneskôr do 30 dní od doručenia výzvy Objednávateľa Zhotoviteľovi.
   7. Strany sa dohodli, že Zmluvná strana nie je v omeškaní s plnením svojich záväzkov podľa tejto Zmluvy, pokiaľ sa dostala do omeškania s jeho plnením v dôsledku omeškania druhej Strany.
   8. Sankcie podľa tejto Zmluvy budú predmetom faktúry na ktorú sa aplikujú platobné podmienky podľa čl. 6. Zmluvy analogicky.
   9. Za účelom úhrady akejkoľvek sankcie podľa Zmluvy, alebo náhrady škody podľa Zmluvy má Objednávateľ právo uplatniť ju zo Záruky.
   10. Ak Objednávateľ po podpise tejto Zmluvy a pred začatím realizácie Diela odstúpi od tejto Zmluvy z dôvodov na strane Zhotoviteľa je Zhotoviteľ povinný zaplatiť v prospech a na účet Objednávateľa zmluvnú pokutu vo výške 10% z ceny Diela podľa čl. 5 ods. 5.2. Zmluvy, právo na náhradu škody tým nie je dotknuté. Strany sa dohodli, že Objednávateľ má právo zmluvnú pokutu podľa predchádzajúcej vety započítať so Zárukou.
   11. Objednávateľ nie je oprávnený požadovať od Zhotoviteľa zmluvné pokuty dohodnuté v Zmluve v tejto alebo v inej časti Zmluvy, ak splnenie určitej povinnosti závisí od splnenia povinnosti zo strany tretej osoby a táto tretia osoba je v omeškaní s plnením svojej povinnosti.

# Ukončenie zmluvy

* 1. Túto Zmluvu je možné ukončiť na základe písomnej dohody oboch Strán. Jednostranne je možné túto Zmluvu ukončiť výlučne len odstúpením od nej z dôvodov uvedených v Zmluve alebo z dôvodov uvedených v Zákone o verejnom obstarávaní.
  2. Objednávateľ je oprávnený od Zmluvy odstúpiť v prípadoch vyslovene upravených v tejto Zmluve.
  3. V prípade, ak Zmluva stanovuje, že porušenie konkrétneho ustanovenia Zmluvy môže byť Objednávateľom posúdené ako podstatné porušenie zmluvy, Objednávateľ má právo od Zmluvy odstúpiť a to aj bez písomného upozornenia Zhotoviteľa a poskytnutia možnosti na nápravu.
  4. Odstúpenie od Zmluvy sa uskutočňuje písomným oznámením Strany odstupujúcej od Zmluvy adresovaným druhej Strane.
  5. V prípade odstúpenia od Zmluvy ktoroukoľvek zo Zmluvných strán je Zhotoviteľ povinný po doručení odstúpenia od Zmluvy:

1. odovzdať Objednávateľovi plnenia (časti Diela vrátane príslušnej dokumentácie), ktoré má ku dňu doručenia odstúpenia od Zmluvy v dispozícii a ktoré by boli Objednávateľovi odovzdané (bez ohľadu na to či samostatne alebo ako príslušenstvo alebo súčasť inej veci), ak by nedošlo k odstúpeniu od Zmluvy a previesť na Objednávateľa vlastnícke právo k týmto veciam;
2. vykonať také potrebné opatrenia, aby sa predišlo vzniku škôd Objednávateľa alebo tretích osôb, najmä opatrenia na ochranu životného prostredia, života, zdravia a majetku osôb;
3. odovzdať Objednávateľovi všetky podklady a dokumenty týkajúce sa Diela, ktoré Zhotoviteľ od Objednávateľa prevzal;
4. časti Diela prevzaté Objednávateľom zostávajú vo vlastníctve Objednávateľa.

# Ochrana informácií

* 1. Zhotoviteľ sa zaväzuje nakladať s informáciami týkajúcimi sa Zmluvy a jej plnenia ako s dôvernými údajmi a má právo ich použiť výlučne za účelom plnenia Zmluvy a Platnej legislatívy. Zhotoviteľ nesmie zverejniť, sprístupniť alebo poskytnúť akékoľvek podrobnosti o Diele bez predchádzajúceho písomného súhlasu Objednávateľa. Zhotoviteľ nie je oprávnený akýmkoľvek spôsobom komunikovať s laickou ani odbornou verejnosťou, s médiami a tretími osobami o predmete plnenia podľa Zmluvy; toto právo si vyhradzuje výlučne Objednávateľ.
  2. Strany si navzájom poskytnú osobné údaje osôb podieľajúcich sa plnení Zmluvy výlučne v rozsahu určenom touto Zmluvou, prípadne v rozsahu nevyhnutnom na plnenie Zmluvy, a zaväzujú sa ich chrániť a spracúvať v súlade so všeobecne záväznými právnymi predpismi, najmä v súlade s Nariadením Európskeho parlamentu a Rady (EU) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov.

# Kontaktné osoby

* 1. Pokiaľ Zmluva určuje, že na odsúhlasenie zmien podmienok podľa Zmluvy postačuje oznámenie alebo dohoda prostriedkami elektronickej komunikácie, tak platí, že

1. na strane Objednávateľa je na túto komunikáciu určená osoba uvedená ako osoba oprávnená konať vo veciach technických, alebo osoba oprávnená konať vo veciach zmluvných;
2. na strane Zhotoviteľa je na túto komunikáciu určená osoba uvedená ako osoba oprávnená konať vo veciach technických, alebo osoba oprávnená konať vo veciach zmluvných.
   1. Objednávateľ ustanovil ako svoje kontaktné osoby pre jednotlivé úseky spojené s plnením práv a povinnosti zo Zmluvy, osoby ktorých zoznam a kontaktné údaje sú uvedené v Prílohe č. 4.
   2. Zhotoviteľ ustanovil ako svoje kontaktné osoby pre jednotlivé úseky spojené s plnením práv a povinnosti zo Zmluvy, ktorých zoznam a kontaktné údaje sú uvedené v Prílohe č. 4.

# Doručovanie

* 1. Doručením akýchkoľvek písomností na základe tejto Zmluvy alebo v súvislosti s touto Zmluvou sa rozumie doručenie písomnosti doporučene poštovým podnikom, doručovanie písomností e-mailom (s potvrdením doručenia) alebo osobné doručenie druhej Strane (s potvrdením prevzatia). Strany sa dohodli, že písomnosť sa považuje za doručenú momentom odovzdania na adrese uvedenej v záhlaví tejto Zmluvy alebo momentom odmietnutia prevzatia (v prípade osobného doručenia a doručenia kuriérom) a aj vtedy, ak sa nedoručená zásielka vráti odosielateľovi písomnosti z akéhokoľvek dôvodu, pričom v tomto prípade sa písomnosť považuje za doručenú v tretí deň od vrátenia nedoručenej zásielky odosielateľovi písomnosti. Návrhy na zmenu Zmluvy, Dodatky, Výpovede, Odstúpenia, Dohody Strán môžu byť doručované výlučne doporučene poštovým podnikom alebo spoločnosťou poskytujúcou poštové služby (kuriérom) (ďalej len „**Poštový podnik**“).
  2. Pre potreby doručovania prostredníctvom Poštového podniku sa použijú adresy Strán uvedené v záhlaví tejto Zmluvy. V prípade akejkoľvek zmeny adresy určenej na doručovanie písomností na základe tejto Zmluvy sa príslušná Strana zaväzuje o zmene adresy bezodkladne písomne informovať druhú Stranu, v takomto prípade je pre doručovanie rozhodujúca nová adresa, ktorá bola riadne oznámená odosielajúcej Strane ešte pred odoslaním písomnosti. listina, zaslaná Strane na adresu uvedenú v záhlaví Zmluvy poštou, kuriérom alebo inou osobou, ktorá má povinnosť doručiť zásielku, sa považuje za doručenú uplynutím piateho (5) dňa od dňa odovzdania listiny subjektu, Objednávajúcemu jej doručenie. Takto dohodnutá fikcia platí aj v prípadoch, keď: i) sa adresát v mieste doručenia nezdržuje, ii) sa adresát o doručení (uložení) zásielky nedozvedel, iii) sa zásielka vrátila odosielateľovi ako nedoručená, neprevzatá alebo nedoručiteľná, iv) zásielka bude fyzicky prevzatá adresátom neskôr, ako nastanú účinky fikcie doručenia. Pokiaľ adresát prevezme zásielku skôr, ako by podľa tohto písmena mali nastať účinky fikcie doručenia, zásielka je doručená okamihom jej fyzického prevzatia adresátom.
  3. Pre komunikáciu zasielanú v súlade so Zmluvou elektronicky sa za deň doručenia považuje najbližší pracovný deň nasledujúci po odoslaní emailu.

# Záverečné ustanovenia

* 1. Zmluva nadobúda platnosť a účinnosť dňom zverejnenia na profile vedeného Úradom pre verejné obstarávanie, pričom Objednávateľ zverejňuje zmluvu v sekcií zákaziek Objednávateľa ako verejného obstarávateľa.
  2. Túto Zmluvu je možné meniť len písomnými dodatkami podľa § 18 Zákona o verejnom obstarávaní podpísanými oboma Stranami, ak táto Zmluva neuvádza inak.
  3. Vzťahy medzi Stranami sa spravujú právnym poriadkom Slovenskej republiky. Právne vzťahy založené touto Zmluvou sa riadia zákonom č. 513/1991 Zb. Obchodným zákonníkom v platnom znení.
  4. V prípade, ak sa niektoré ustanovenie Zmluvy ukáže, alebo sa neskôr stane, neplatným alebo neúčinným alebo neaplikovateľným, nedotýka sa to ostatných ustanovení Zmluvy, ktoré zostávajú platné a účinné. Strany sa zaväzujú, že písomnou dohodou nahradia neplatné alebo neúčinné alebo neaplikovateľné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného alebo neaplikovateľného ustanovenia a ktorého vecný obsah bude zhodný alebo čo najviac podobný ustanoveniu, ktoré je nahradzované, pričom účel a zmysel Zmluvy ostane zachovaný.
  5. Táto Zmluva je vypracovaná v štyroch (4) vyhotoveniach, z ktorých dva (2) si ponechá Objednávateľ a dva (2) Zhotoviteľ.
  6. Nedeliteľnou súčasťou tejto Zmluvy sú Prílohy:

1. Príloha č. 1: Špecifikácia diela;
2. Príloha č. 2: Navrhovaný pôdorys miesta inštalácie kogeneračných jednotiek a projektová dokumentácia v stupni SZV;
3. Príloha č. 3: Cena Diela a Servisných služieb;
4. Príloha č. 4: Kontakty;
5. Príloha č. 5: Zoznam subdodávateľov vrátane spôsobu zmeny subdodávateľa;
6. Príloha č. 6: Doklad(y) o zapísaní do registra partnerov verejného sektora u Zhotoviteľa, jeho iných osôb, ktoré použil na preukázanie splnenia podmienok účasti, každého člena skupiny a subdodávateľov, ak sa ich zápis v zmysle platného príslušného zákona vyžaduje;
7. Príloha č. 7: Všeobecné podmienky poskytovania Servisných služieb;
8. Príloha č. 8: Doklad o zložení Záruky;
9. Príloha č. 9: Plán skúšok
   1. Strany po prečítaní Zmluvy prehlasujú, že súhlasia s jej obsahom, že táto Zmluva bola spísaná na základe pravdivých údajov, ich skutočnej a slobodnej vôle, v súlade so zásadami poctivého obchodného styku, je dostatočne určitá a pre Strany zrozumiteľná, na dôkaz čoho ju osoby oprávnené konať za Zmluvné strany vlastnoručne podpíšu.

V [●], dňa [●]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Nitrianska teplárenská spoločnosť, a.s.**

Mgr. Peter Poláček, predseda predstavenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Nitrianska teplárenská spoločnosť, a.s.**

Ing. Peter Sládečka, člen predstavenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[●]

[MENO A PRIEZVISKO], [FUNKCIA]